1 ноябрь, 2019, 07:33\nТеглар:Вадим Абрамов | ЖЧ-2022 | Қирғизистон | Саудия Арабистони\nЎзбекистон миллий терма жамоаси бош мураббийи Вадим Абрамов бўлажак ўйинлар ва йиғин олдидан интервью берди.\nХабарингиз бор, миллий терма жамоамиз 14 ва 19 ноябрь кунлари ЖЧ-2022 иккинчи саралаш босқичи доирасида Тошкентда Саудия Арабистони ҳамда Фаластин терма жамоалари билан ўйин ўтказади. 9 ноябрь куни эса Қирғизистонга қарши ўртоқлик учрашувида ҳам иштирок этамиз. Шу мақсадда вакилларимиз бўлажак баҳслар учун тайёргарликни 2 ноябрдан бошлашади. Бош мураббий Вадим Абрамов эса бу сафарги йиғинга кенгайтирилган таркиб сифатида 32 нафар футболчини жалб этди. Қолаверса, миллий чемпионатимиз тақвимида ҳам яна ўзгаришлар юз берган ҳолда охирги учта тур беллашувлари салкам бир ойга ортга сурилди. Биз эса Вадим Карленович билан боғланиб, долзарб масалалар бўйича суҳбатлашдик.\n- Вадим Карленович, ўтган сафар терма жамоа йиғинига 24 нафар футболчини жалб этгандингиз. Бу сафар уларнинг сони 32 тани ташкил этмоқда. Яъни, олдингисидан ҳам кўра кўпроқ бўлди. Бунинг сабаби нимада?\n- Бунинг сабаби шундаки, легионер мақомидаги футболчиларимиз йиғинга барчадан кеч қўшилишади. Шунинг учун ҳам бу сафарги таркиб олдингисига нисбатан кўпроқ ўйинчилардан иборат бўлди. Боиси, четда тўп сураётганлар клублари ихтиёрини нисбатан кечроқ тарк этишади. Агар уларнинг сонини эътиборга олиб, умумий таркибдан чиқариб юборсангиз, кенгайтирилган таркибдаги футболчилар аввалгидек қолганини кўрасиз. Дарвозабонлардан ташқари 24 нафар футболчини бу йиғинга чақирдик.\n- Таркибга киритилган футболчилар билан танишар эканмиз, янги номлар кўпчиликни ташкил қилаётганини кўриш мумкин. Нима деб ўйлайсиз, Саудия Арабистонидек жиддий рақибга қарши ўтадиган учрашув олдидан экспериментларни ташкил этиш тўғри бўлармикин?..\n- Бу билан нимага ишора қилаётганингизни тушунгандек бўлдим. Йўқ, ҳаммаси сиз ўйлаган даражада эмас. Биз эксперимент ўтказиш мақсадида шунча футболчини йиғинга чақирмадик. Қолаверса, чақирилган футболчиларнинг аксарияти билан танишман. Ўзим яхши билмайдиганлар билан эса йиғин ёрдамида яхшироқ танишиш имконига эга бўламан. Асосийси, яқинроқ танишиш учун ихтиёримизда етарли вақт бор. Боз устига ўртоқлик ўйинига ҳам уларни жалб этиб, ҳаммасини ўз кўзим билан кўрмоқчиман. Қирғизистонга қарши ўтадиган ўртоқлик учрашувида легионерлар бўлмаслиги туфайли миллий чемпионатдаги ижрочиларни синаш имкони бўлади. Шу орқали кимлардан умид қилиш мумкинлигини билиб олмоқчимиз.\n- 9 ноябрь куни Қирғизистон терма жамоаси билан ўртоқлик учрашувида куч синашамиз. Бу ўйин ҳақидаги ташаббус сиздан чиқдими?\n- Бизда расмий беллашув олдидан ўртоқлик ўйинида иштирок этиш истаги бор эди. Шу масалада бир қанча терма жамоаларга чиқдик. Қирғизистон термаси вакилларининг ўзлари ҳам шундай мақомдаги ўйинда биз билан курашишни хоҳлашди.\n- Умуман айтганда, Қирғизистонга қарши ўртоқлик ўйинида қайд этилиши мумкин бўлган натижа сиз учун қанчалик аҳамият касб этиши мумкин?\n- Терма жамоа иштирокида ўтадиган ҳар қандай мақомдаги ўйинда қайд этилиши мумкин бўлган натижа муҳим аҳамиятга эга. Биз Қирғизистонга қарши учрашувда ўйинчиларни синаб кўриб, уларнинг терма жамоадаги бошланғич таркибга қанчалик даъвогарлик қила олишларига амин бўлмоқчимиз. Шу боисдан ҳам бир қатор номзодларни бўлажак учрашувда синаб кўрамиз. Нима бўлган тақдирда ҳам ўша ўртоқлик беллашуви Саудия Арабистонига қарши муҳим ўйин олдидан ўзига хос репетиция вазифасини ўтаб беради. Сўзсиз, ўша ўртоқлик ўйинида қайд этиладиган натижа биз учун муҳим аҳамият касб этади. Қолаверса, ФИФА рейтингидаги мавқеимизга ҳам бу таъсир кўрсатмасдан қолмайди.\n- Ўтган йиғинга Лутфулла Тўраевни чақиргандингиз, аммо эътирозлардан кейин уни клубига қайтариб юборгансиз. Ўшанда унга танқидлар кўпайиб кетгани учун жавоб бериб юбордим дегандингиз. Лекин бу сафар яна Лутфулла Тўраев йиғинга жалб қилинди. Энди уни асосий баҳсларда кўрамизми?\n- Табиийки, бундай эътирозлардан Тўраевнинг ўзи ҳам хабар топгани боис бу унинг руҳий ҳолатига таъсир ўтказмасдан қолмади. Шу сабаб уни клубга қайтариб юборишни маъқул топгандим. Танқидлар сабабли чемпионат доирасида «Бунёдкор» «Бухоро»га қарши ўйнаган пайтда Лутфулла Тўраевнинг шу сабабдан ўз даражасида тўп сура олмаганини сездим. Руҳий томондан унга яна босим туширмаслик ниятида Тўраевни қайтариб юборганман. Буни унинг ўзи ҳам тушунган. Охирги икки учрашувда Лутфулланинг қандай тўп сурганини кўриб, уни навбатдаги йиғинга жалб этиш тўғри бўлишини ҳис қилдим. Агар бирор-бир ўйинчи жароҳат олиб сафдан чиққудек бўлса, у ўша футболчининг ўрнини бемалол тўлдириши мумкин. Чунки Тўраев қандай ўйнаш кераклигини билади. Асосийси, ушбу шогирдимда катта тажриба бор. Саралашнинг кейинги босқичига йўл олишини кўзлаётган эканмиз, бизга тажрибали ижрочилар жуда асқотади. Ўзингиз кўриб турибсиз, бугунги таркибда аксарият футболчилар ёш. Улар ўзларидан тажрибали бўлган шерикларидан кўп нарсани ўрганишлари мумкин.\n- Йиғинга чақирилган футболчиларнинг орасида ярим ҳимоячилар кўпчиликни ташкил этяпти. Шундай бўлса-да, уларнинг бир қанчасига жавоб бериб юборишингизга тўғри келади. Шундай экан, шунча ярим ҳимоячини чақиришдан нима фойда бор?\n- Тўғри англабсиз, ҳақиқатан жалб этилган футболчилар орасида ярим ҳимоячилар кўпчиликни ташкил этяпти. Ҳаммасини олий ҳакам вақт ўз изига туширади. Мен шунчаки улар билан яхшироқ танишиш мақсадида шу ишга қўл урдим. Табиийки, футболда ярим ҳимоячилар муҳим ролни ижро этиб берадилар. Шу боисдан ҳам бу қароримни тўғри қабул қилишларини истардим. Агар ўзим ҳам шу масалада ким биландир гаплашадиган бўлсам, менга ярим ҳимоячиларини кўрсатишини ва айнан улар туфайли қандай жамоага эга эканлигини айтиб беришим мумкин. Айнан шундан келиб чиққан ҳолда бизнинг ярим ҳимоячилар қандай эканлигини билишга қарор қилдим. Йиғин чоғида ким аслида ким эканлигини билиб оламиз.\n- Игнатий Нестеров ниҳоят дисквалификация муддатини ўтаб майдонга қайтди. Уни кузатиб боряпсизми?\n- «Локомотив» «Бухоро» билан ўйнаган пайтда мен стадионда эдим. Аммо бундан кўзланган мақсадим айнан Нестеровнинг қандай формада эканлигини билиб олиш эмасди. Қолаверса, «Бухоро» аъзолари Игнатийга муаммолар туғдирадиган вазиятларни кўплаб ярата олишмади. Шундоқ ҳам Нестеровнинг қандай имкониятларга эга эканлигини яхши биламиз. Уни ҳозир терма жамоага чақиришга эрта деб ҳисоблайман. Сабаби, бизда уч нафар дарвозабон бор. Улар эса бутун мавсумни ўтказишди. Нестеров бўлса, бор-йўғи бир учрашувда иштирок этди холос. Албатта, ундан умид қиламиз. Чунки Игнатийда катта тажриба бор. Керак пайтда унинг бой малакаси терма жамоага асқотади. Лекин вазиятдан келиб чиққан ҳолда деярли бир йил ўйинлардан четда бўлган дарвозабонни таркибга жалб этган ҳолда таваккалона йўл тутмоқчи эмасман.\n- Шак-шубҳасиз, Саудия Арабистони терма жамоаси гуруҳдаги бизнинг асосий рақобатчимиз саналади. Қолаверса, уларда ҳам янги бош мураббий иш бошлади. Рақибни ўрганишга киришган бўлсангиз керак?\n- Мен ҳамкасбимни эмас, балки унинг қўл остидаги жамоа ўйинини ўрганаман. Чунки майдонда мураббий эмас, балки унинг кўрсатмаларини бажариш мақсадида футболчилар тўп суришади. Албатта, Саудия Арабистонини ўрганиш борасида иш бошлаб юборилган. Асосийси, бунинг учун бизда етарлича вақт бор. Негаки, ўзаро тўқнашувимизга ҳали анча бор. Шундоқ ҳам боя айтганимдек, рақибни ўрганишни бошлаб, унинг иштирокидаги учрашувни синчиклаб кузатдик. Уларга қарши мана шундай ўрганишлар эвазига тўғри тактикани танлашимиз мумкин бўлади.\n- Терма жамоалар ўйини муносабати билан миллий чемпионатимизда катта танаффус юзага келадиган бўлди. Нима деб ўйлайсиз, тақвим тузишда мана шу жиҳатга эътибор бериб, миллий биринчиликни вақтлироқ охирига етказиш тўғри бўлмасмиди?\n- Биласизми, тақвим мен терма жамоада иш бошламасимдан олдин тузиб қўйилган. Шунинг учун бу масалада бирор нарса дейишим қийин. Лекин 14 ва 19 ноябрь кунларида бўлиб ўтадиган учрашувлар Суперлигадаги ишларимизга ўз таъсирини ўтказмасдан қолмайди. Шундоқ ҳам гуруҳимизда мураккаб вазият юзага келган. Дастлабки икки ўриндан бирини эгалламайдиган бўлсак, кейинги босқичга чиқа олмаймиз. Мақсадимиз эса гуруҳда биринчи ўринни эгаллашдир. Шундан келиб чиққан ҳолда бўлажак беллашувларга ҳар томонлама муносиб ҳозирлик кўриш учун бизда етарлича вақт борлиги мени хотиржам қилади. Назаримда, шундан келиб чиққан ҳолда кейинги турга ҳам ҳозирлик кўришимиз мумкин. Чемпионатни 27 ёки 30 ноябрда якунлаш борасида қандайдир катта фарқни кўрмаяпман. 9 ноябрда ўртоқлик ўйинида иштирок этишимиз муносабати билан биринчиликдаги тур кўчирилди. Ўйлайманки, бу тўғри қарор эканлигини ҳамма тушуниб етади. 5 ноябрда тур ўйинларини ўтказиб, 9-санада миллий терма билан ўртоқлик учрашувида қатнашишга тўғри келиши мураббий сифатида мени қаноатлантирмасди. Шунинг эвазига 2 ноябрдан биз терма жамоа иштирокида бўлиб ўтадиган ўйинлар учун тўлиқ дастур асосида бемалол тайёргарлик кўриш имконига эга бўламиз. Футболчилар билан яқинроқ танишиб, уларни танлаш борасидаги қароримиз қанчалик тўғри ёки нотўғри эканлигини бемалол билиб олишимиз мумкин. Назаримда, Қирғизистонга қарши учрашувдан кейин бу масалада дастлабки хулосаларни чиқара олсак керак.\n- Четда ўйнаётганлардан Виталий Денисов, Сардор Рашидов, Фозил Мусаев каби легионерларимизни ҳам кузатиб боряпсизми? Уларни терма жамоага чақириш режангизда борми? Ёки уларни учинчи босқичда кўрамизми?\n- Бу борада ўринли фикр билдирдингиз. Ўз навбатида мен юқорида сиз номларини санаб ўтган футболчиларни бутунлай эсдан чиқариб юбормай, уларнинг клубларда қандай ўйнаётганларини кузатиб боришга ҳаракат қиляпман. Уларнинг клублардаги ишлари қандай давом этаётганидан имкон қадар хабардор бўлишга ҳаракат қиламан. Бироқ легионерлар ўйинга икки кун қолганида етиб келишади. Шу боисдан ҳам йиғинга асосан миллий чемпионатдаги футболчиларни жалб этишимизга тўғри келишини тушуниш керак. Элдор Шомуродовнинг Россия чемпионатида қандай ўйнаётганини ҳамма кўриб турибди. Агар Виталий Денисовни чақирадиган бўлсам, у ҳам ўйинга атиги икки кун қолганида терма жамоа ихтиёрига етиб келиши мумкин. Ўзингиз кузатиб бораётган бўлсангиз керак, жорий мавсумда Денисов «Рубин» учун аҳён-аҳёнда майдонга тушяпти холос. Энди ўзингиз ўйланг, клубида ишлари силлиқ кечмаётган ижрочини терма жамоага чақириб, таваккал қилиш тўғри бўладими? Асосийси, унинг қандай имкониятларига эгалигидан яхши хабардорман. Лекин Виталийнинг айни пайтда жисмонан қандай ҳолатда эканлигидан бехабарман. Устига-устак узоқ давом этадиган парвоз ҳам футболчига таъсир кўрсатмасдан қолмайди. Бош мураббий сифатида мен мана шундай жиҳатларга ҳам эътибор қаратмоғим даркор. Вагиз Галиулин, Вадим Афонин кабилар ҳам доимо кузатувимиз остида. Улар билан доим алоқада бўлиб турибмиз. Барчаси яхши савиядаги ижрочилар ва терма жамоага фойда келтира олишади. Жумладан, Сардор Рашидов ҳам. Бир сўз билан айтганда, барча легионерларимизни кузатиб келяпмиз.\n- Драган Чераннинг Кубок финалида қандай ҳунарларни кўрсатганлигини кўргандирсиз. Терма жамоада худди у каби ўйнай оладиган ҳужумчига эга бўлишни истармидингиз?\n- Адашмасам, келгуси йили Чераннинг юртимизда ўйнашни бошлаганига беш йил тўлади. Агар у ўзбек паспортига эга чиқишни истаса, жон деб миллий термага таклиф қилган бўлардик.\n- Умуман олганда, Ўзбекистон Кубоги финалидан сизда қандай таассуротлар қолди?\n- Таассуротлар турлича. Чемпионликни муддатидан олдин қўлга киритган «Пахтакор» ўйин аввалида у қадар яхши кўринмади. Кейин эса «Пахтакор» ҳаммасини ўз измига туширишга муваффақ бўлди. «Пахтакор»нинг ғалабасини кўпчилик кутганди. Агар клуб ўйинни юта олмаганида мен ҳам бундан қаттиқ ажабланган бўлардим.\n- Энди мавзуни бироз ўзгартирсак, негадир охирги пайтларда «Бунёдкор» очколарни қўлга киритишда оқсашга тушган. Клубга нима бўляпти?\n- Клуб билан боғлиқ ҳолат шундоқ ҳам тушунарли. Чунки таркибдаги аксарият ўйинчилар олимпия терма жамоаси аъзолари саналишади. Ўзбекистон олимпия терма жамоаси Корея билан ўртоқлик мақомида икки бор куч синашди. Кореяга учиб бориш анча вақтни олди. Вақт борасидаги тафовут туфайли улар юртимизга 18 октябрда қайтиб келишди. Буларнинг барчаси ўйинчиларимизнинг умумий ҳолатига ўз таъсирини кўрсатмасдан қолмади. Шу боис улар сафардан қайтганларидан сўнг атиги уч кун ўтганидан сўнг чемпионат доирасида майдонга тушдилар. Ҳали чарчоқлари тўла тарқалмагани якунда натижага таъсир кўрсатмасдан қолмади. Қўшимчасига «Бунёдкор»дан миллий терма жамоага номзод уч футболчи бор.\n- «Пахтакор» муддатидан олдин чемпионликни қўлга киритиб бўлди. «Локомотив» эса катта эҳтимол билан иккини ўринни эгалласа керак. «Бунёдакор» билан «Сўғдиёна» эса учинчи ўрин учун курашмоқда. Аслида жамоангизнинг бош мақсади қандай?\n- Асосий мақсад элитадан тушиб кетмаслик бўлган. Ўйлайманки, буни ижобий ҳал этиб бўлдик. Энди мавсумни иложи борича кучли учликда якунлашга ҳаракат қиламиз, «Пахтакор»нинг Кубокка ҳам эга чиққани инобатга олинса, учинчи ўрин орқали ҳам ОЧЛга йўл олиш имконияти бўлади, назаримда. Умид қиламанки, биз мавсумни учинчи ўринда якунлаймиз ва Осиё Чемпионлар лигаси йўлланмасидан умид қилишимиз мумкин.\nОдатда В.Абрамов кўп гапирмасди.Шухратбек сайратворибди.Саволлар хам жойида.Қойил, журналист!


Эстон фаолининг Россияга кириши 55 йилга тақиқланди\n06 август 2020, Тошкент вақти: 03:20\nЭстониялик ҳуқуқ фаоли, Оливер Лооде.\nЭстониялик ҳуқуқ фаоли, фин-угор халқари халқаро ҳаракати аъзоси Оливер Лооде Россияга киритилмади.\n«URALIC туб халқларни ривожлантириш маркази» раҳбари бўлган Лооде Ленинград вилоятининг Кингисепп шаҳрида фин-угор тилига бағишланган анжуманда иштирок этиш учун Россияга келган эди.\nЛооде Фейсбук саҳифасида "Ивангород-Нарва" чегара назорат -ўтказиш пунктида уни Россия чегарачилари тўхтатгани ва унга 2073 йилнинг 25 октябрига қадар Россияга кириш тақиқлангани тўғрисидаги ҳужжатни топширганларини ёзди.\nЛооде Россиянинг бу ҳаракатига норозилик билдирмади. У Россия мустақил давлат сифатида кимни киритиш ва киритмасликни ўзи ҳал қилишини айтди. Бироқ фаолни унга Россияга 55 йил муддатга кириш тақиқлангани ҳайратга солган. Лооденинг айтишича, 55 йилдан сўнг у 99 ёшда бўлади.\nЛооде Россия томонидан босиб олинган Қримни озод қилиш халқаро ҳаракатининг асосчиларидан бири ҳисобланади.


ООО «KCHM Group» ХК МЧЖда махсус техникани ижарага олиш хизматлари\n«KCHM Group» ХК МЧЖ сизга зарур муаммоларни ҳал қилиш учун ишончли, кучли жихозларни таклиф етади. Техникани ижарага олиш – инвестицияларни оптималлаштириш ва ишни иложи борича самарали амалга ошириш имконини берувчи тўғри йечим.\nБиз Ўзбекистон Республикаси бўйлаб техникаларни мутахассислар билан бирга ижарага беришни таклиф қиламиз: биз билан ўз ишини мукаммал бажарадиган ҳақиқий мутахассислар ҳамкорлик қилади.\nБизнинг кўплаб мижозлар биз билан ҳамкорлик ўзлари учун қулай ва фойдали шарт-шароитлар асосида еканлигига ишонч ҳосил қилгач, доимий равишда бизга мурожаат қилишади. Бизда қурилиш асбоб-ускуналарини ижарага олиш учун тўлов исталган қулай тарзда, тўлиқ ёки олдиндан тўлаш орқали амалга оширилиши мумкин.\nИжарага бериладиган махсус техника замонавий қолланилиш талабларга тўлиқ жавоб беради, улар синчковлик билан текширилган ва синовдан о`тказилган. Қурилиш техникаларини ижарага бериш хизмати бизда кеча-ю кундуз, нархи унчалик қиммат емас, шу билан бирга, хизмат кўрсатиш бутунлай «KCHM Group» ХК МЧЖ зиммасида.\nООО «KCHM Group» ХК МЧЖ да қурилиш техникасини ижарага олишнинг афзалликлари\nЖихозларни ижарага беришда биз ҳар бир машинани текшириш орқали унинг хавфсиз ва узлуксиз ишлашини кафолатлаймиз. Aгар сиз учун махсус техника ижараси долзарб бўлса, батафсил маслаҳат учун ходимимизга мурожаат қилишингизни тавсия қиламиз. Биз, албатта, шахсий автопарк ёрдамида масалаларни ҳал қилишнинг енг мақбул усулини топамиз. Обйектда махсус жиҳозларнинг бузилиши ҳолатларида биз бошқа жиҳозларни тақдим етамиз, бу билан ускунанинг ишламай қолиши билан боғлиқ хатарларни минималлаштирамиз. Ижарачиларга узоқ муддатли бизнес муносабатларни режалаштириш, махсус асбоб-ускуналар ижараси учун фойдали тижорат таклиф қилиш учун тайёрмиз.\nШартнома ва бошқа ҳужжатларни тезкор расмийлаштириш;\nТошкент, шунингдек, Ўзбекистон Республикасининг бошқа вилоятларида қурилиш техникасини ижарага олиш;\nИжарага олинган техникаларни қисмларга бўлиб тўлаш имконияти;\nAрендадаги машина бирликларининг кенг танловлари;\nДоимий мижозлар учун қулай чегирмалар тизими;\nИжарага олинган утехникалар учун арзон нархлар;


Вилоятларда ишлаш ташаббуси билан чиққан шифокорларга 50 фоиз миқдорида ойлик устама ҳақи тўланади\n02:12 / 16.11.2017\nЮртимизда тиббий хизмат сифатини ошириш, аҳоли саломатлигини мустаҳкамлаш билан боғлиқ масалалар давлатимиз раҳбарининг доимий диққат марказида бўлиб келмоқда. Қисқа фурсат ичида Президентимиз Ш.Мирзиёев раҳбарлигида соғлиқни сақлаш тизими мутасаддилари билан беш маротаба учрашув ўтказилиши, соҳани комплекс ривожлантиришга қаратилган ўттиздан ортиқ фармон ва қарорлар эълон қилингани ҳам бунинг яққол исботи.\nУшбу йиғилишларнинг ҳар бирида давлатимиз раҳбари вилоятларда тиббий хизмат сифати ва самарадорлигини ошириш бўйича алоҳида топшириқ ва вазифалар берган эди, деб хабар беради KUN.UZга соғлиқни сақлаш вазирлиги ахборот хизмати.\nХусусан, 18 октябрь куни тиббий ислоҳотлар таҳлилига бағишланган йиғилишда Президентимиз қатъий таъкидлаганидек, аҳолига кўрсатилаётган тиббий хизмат сифатининг ҳудудларда етарли даражада эмаслиги тиббиёт олдида турган долзарб масалалардан бири. Тан олиш керак, ҳудудлардан юқори технологик тиббий ёрдам олиш учун Тошкент шаҳрига келиш аҳоли томонидан кўплаб эътирозларга сабаб бўлаётган эди.\nУшбу масалаларни бартараф этиш мақсадида вилоятларда ишлаш ташаббуси билан чиққан етакчи мутахассислардан 134 нафар номзод танлаб олинди. Улар ҳозирда вилоят кўп тармоқли тиббиёт марказларига, жумладан, болалар шифохоналари, эндокринология, кардиология, силга қарши, тери-таносил диспансерлари, онкология маркази филиаллари, юқумли касалликлар шифохоналарида фаолият олиб бормоқда.\nБу эса вилоятнинг ўзида энг ноёб ва юқори технологик операцияларни ўтказиш имкониятини пайдо қилмоқда. Биргина Самарқанд вилояти мисолида кўрадиган бўлсак, вилоятда пойтахтдан борган турли ихтисосликдаги 8 нафар малакали мутахассис иш бошлади.\n— Филиалда фаолият бошлаганимдан буён ўтган қисқа вақт ичида илгари фақат пойтахтда ёки хорижда қилинган 4 турдаги энг мураккаб жарроҳлик амалиётларини филиалнинг ўзида ёш мутахассислар билан бирга бажардик, — дейди республика ихтисослаштирилган онкология ва радиология илмий-амалий тиббиёт маркази Самарқанд филиали директори Миржалол ЖЎРАЕВ. — Мисол учун, қизилўнгач, ошқозон, меъда ости бези, йўғон ичак, жигар саратони хасталикларини самарали даволаш имконияти ошмоқда. Қизилўнгач саратонида аъзонинг 80 фоизини олиб, унинг ўрнига ошқозондан трубка ясаб кўкрак бўшлиғига улаш, жигар саратонида жигарнинг 60–65 фоизини резекция қилиш, сунъий ошқозон яратиш каби ноёб операциялар Самарқанд тиббиёти тарихида илк бор бажарилди. Ҳозирга қадар 22 та шундай операция ўтказган бўлсак, уларнинг барчаси муваффақиятли ўтди. Энди ҳар қандай мураккаб жарроҳлик ишларини филиалнинг ўзида бажариш имконияти борлиги самарқандликларни қувонтирмоқда.\nВилоятларда фаолият бошлаган мутахассисларнинг меҳнатини муносиб баҳолаш мақсадида шу йилнинг 10 ноябрь куни Ўзбекистон Республикаси Соғлиқни сақлаш вазирлиги, Бандлик ва меҳнат муносабатлари вазирлиги ҳамда Молия вазирлигининг «Тиббиёт муассасаларини моддий рағбатлантириш ва ривожлантириш жамғармаси тўғрисидаги низомга ўзгартириш ва қўшимча киритиш ҳақида»ги қарори қабул қилинди.\nУнга кўра, Республика тасарруфидаги тиббиёт муассасаларидан вилоят тасарруфидаги тиббиёт муассасаларига раҳбар лавозимларга юборилган ходимларнинг тариф ставкаларига 50 фоиз миқдорида ойлик устама ҳақ тўланиши белгиланди.\nЭслатиб ўтамиз, тиббиёт муассасаларини моддий рағбатлантириш жамғармаси маблағлари самарали ҳамда мақсадли ишлатилишига тиббиёт муассасаси қошидаги махсус комиссия ва муассаса раҳбарлари жавобгар ҳисобланади.


АҚШ 1 майдан бошлаб Афғонистондан ўз ҳарбийларини олиб чиқиб кетишни бошлайди – Газета.uz\nLotinchada 15 апрель 2021, 13:11 Жаҳон\nАҚШ 1 майдан бошлаб Афғонистондан ўз қўшинларини босқичма-босқич олиб чиқишни бошлайди ва бу жараённи 11 сентябрь — Халқаро савдо маркази ва Пентагон биноларига уюштирилган терактларнинг 20 йиллигига қадар якунлаш режалаштирилган. Бу ҳақда АҚШ президенти Жо Байден чоршанба куни Оқ уйдаги нутқида айтиб ўтди.\n«Биз 2001 йилда Афғонистонга Ал-Қоидани йўқ қилиш ва Афғонистонда АҚШга қарши режалаштирилган террористик ҳужумларнинг олдини олиш мақсадида боргандик. Бизнинг мақсадимиз аниқ эди. Сабаби эса адолатли эди. НАТОдаги иттифоқчиларимиз ва шерикларимиз биз билан бирлашишди. Биз ушбу мақсадга эришдик», — деди АҚШ раҳбари.\nУнинг сўзларига кўра, бундан 10 йил олдин АҚШнинг 44-президенти Барак Обама ундан Афғонистонга ташриф буюришни ва мамлакатдаги вазият ҳақида гапириб беришни сўраган.\n«Ушбу саёҳат пайтида кўрганларим шуни англатдики, фақатгина Афғонистон халқи ўз мамлакатини бошқариш ҳуқуқига ва масъулиятига эга, АҚШ қуролли кучлари сонининг кўпайиши ва барқарорлашуви Афғонистон ҳукуматини кучайтира олмайди, сақлаб ҳам туролмайди», — деди Байден.\nУнинг таъкидлашича, АҚШ 2011 йилда Ал-Қоида асосчиси Усама бин Ладенга нисбатан «адолатли ҳукм чиқарган» ва шундан бери АҚШнинг Афғонистонда қолишининг сабаблари «тобора тушунарсиз» бўлиб борди. «Биз Афғонистондаги қўшинларни олиб чиқиш учун идеал шароитлар яратиш ва бошқа натижаларга умид қилиб ҳарбий кучларимизни кўпайтириш ва мустаҳкамлаш циклини давом эттира олмаймиз», — деди Оқ уй раҳбари.\n«Мен Америка курашган энг узоқ урушни тугатиш вақти келди деган хулосага келдим. Америка қўшинларининг уйга қайтиш вақти келди», — дея таъкидлади АҚШ президенти.\nЖо Байденнинг айтишича, АҚШ қўшинларини олиб чиқиш мамлакатнинг НАТОдаги иттифоқчилари билан тўлиқ мувофиқлаштирилган ҳолда амалга оширилади. У ушбу жараён давомида «толиблар» қўшинларга ҳужум қилса, «биз ўзимизни ва шерикларимизни барча мавжуд воситалардан фойдаланган ҳолда ҳимоя қиламиз» дея таъкидлади.\n«Бироқ, биз терроризм таҳдидини унутмаймиз. Биз террорчиларнинг қайта пайдо бўлишига йўл қўймаслик учун терроризмга қарши курашиш имкониятларимизни ва минтақадаги муҳим ресурсларимизни қайта ташкил этмоқдамиз, бу бизнинг ватанимизга уфқдан хавф туғдиради», — дея қўшимча қилди АҚШ президенти.\nУ АҚШнинг Афғонистонга дипломатик ва гуманитар ёрдамини давом эттиришга ва Афғонистон ҳукумати ҳамда Афғонистон миллий мудофаа ва хавфсизлик кучларини қўллаб-қувватлашга ваъда берди.\nШунингдек, АҚШ минтақадаги бошқа мамлакатлар — Покистон, Россия, Хитой, Ҳиндистон ва Туркиядан Афғонистонни қўллаб-қувватлаш учун кўпроқ иш қилишни сўрашини билдирди.\n«Афғонистондаги уруш бир неча авлодлар учун мўлжалланмаган эди. Бизга ҳужум қилишди. Биз урушга аниқ мақсадлар билан кирдик. Биз бунга эришдик. Бин Ладин ўлдирилди, Ироқ ва Афғонистондаги «ал-Қоида» мағлуб бўлди. «Абадий уруш»га якун ясаш вақти келди», — деб ўз нутқини якунлади Жо Байден.\nТожикистон Афғонистондаги вазият туфайли КХШТдан ёрдам сўради 8 июл 2021, 12:11


Муҳаммад амин иноқ мадрасаси (Хива)\nБўлим: Мовароуннаҳрдаги мадрасалар\t Сана: Шанба, 08 Апрел 2017 10:26\nМуҳаммад амин иноқ мадрасаси — Хивадаги меъморий ёдгорлик (18-аср). Муҳаммад Амин иноқ томонидан қурдирилган. Ичан қалъа марказида жойлашган. Муҳаммад Амин иноқ ва унинг ўғли шу мадрасага дафн қилинган деб тахмин қилинади.\nМадраса бош тарзи майдонга қараган. Жанубий пештоқдан 3 гумбазли миёнсарой орқали тўғри тўртбурчак тархли ҳовлига (25,4х24 м) кирилади. Ҳовли атрофида бир қаватли ҳужралар ва қарама-қарши жойлашган 2 айвон бор. Ҳовлининг кесик бурчакларидан ҳужрага кириш учун тор йўлаклар ишланган. Миёнсарой Ўрта Осиё мумтоз меъморлигига хос бўлмаган тарзда ишланган. Унинг гумбазлари ўзаро равоқлар орқали боғланган. Ғарбдагиси кенгроқ ҳажмда бўлиб, айвон вазифасини ўтаган. Унга масжиднинг гумбазли зали туташган. Пештоқининг 2 қанотида 1 қаватли, 2 қаторли ҳужралар ва бурчакларида гулдасталар, дарсхона ва масжид жойлашган.\nМуҳаммад Аминхон мадрасаси\nРаҳимқулихон вафотидан кейин тахтга Оллоқулихоннинг ўғли Муҳаммад Амин иноқ (1846-1855) кўтарилди. У шу вақтда акаси Раҳимқулихонни таклифи билан Ҳазораспда ҳоким бўлиб, тахтга кўтарилишдан олдин, 1845 йилда Муҳаммад Амин иноқга хон томонидан Кўҳна Урганч атрофларида деҳқончилик қилиш учун янги ерларни ўзлаштириш мақсадида катта ариқ қазиш вазифаси топширилди.\nСув чиқарса экинзорлар ва боғ-роғлар барпо этса бўладиган ерлар кўп эканлигини эътиборга олган ҳолда бир эмас, балки икки ариқ қазилди. Янги қазилган ариқлар қазувига бош бўлган Шомурод иноқ ва унинг қарамоғидаги қарадошли (ёмут қабиласининг бир тармоғи) туркман аскарлари қатнашгани учун янги ариққа “Сипоҳи ариқ” деб ном берилди. Муҳаммад Амин иноқ ариқ яқинидан ўғли Абдуллага 20 минг таноб яхши ер ажратди ва бир қисм ерларни сипоҳийларга инъом қилди. Кўҳна Урганчнинг об-ҳавоси ёққанлиги боис тўрам ўзи учун Сипоҳи ариқ яқинида катта боғ барпо эттирган, ҳозирги кунларимизда ушбу ариққа Кўҳна Урганч аҳолиси Хон ёп деб ном берган.\n1847-1848 йилларда Муҳаммад Аминхон Хива шаҳри яқинидаги Рофаник, Соёт, Гулланбоғ, Оқмачит, Ангариқ, Шоҳобод, Оқёп, Зей қишлоқларида янги ҳовли-боғлар барпо этди. Хон бу хайрли ишларни амалга ошириш билан бирга ўз мулки холисини ҳам кўпайтириб олган. Ушбу ҳовлиларда 286 қул ишлатилган. Хоннинг барча қуллари сони эса 1500 нафардан ортиқ бўлган. Боғлар ва далалардан олинадиган ҳосил хон омборига туширилган ҳамда уларни сотиш учун имтиёзли шароитлар яратилган. Хон ерларидаги мўл ҳосил берган ҳар хил донли экинлар, чунончи, буғдой, тариқ, кунжут, жўхори ва шу кабилар Хива хонлигига ғалла сотиб олмоқ учун турли жойлардан келган туркманларга анча юқори баҳода сотиларди. Ғалла сотиб олувчилар келганда, ўзининг бутун ғаллаларини истаган баҳода пуллаб олиш учун, хон бутун хиваликларга ўлим таҳдидини солиб, ғалла сотишни ман этади ва бу билан ўз ғалласининг нархини оширади”. 1846 йилда Муҳаммад Аминхон омборларига 112019 ботмон ва 1850 йилда 102557 ботмон ғалла топширилган. Ҳолбуки, ушбу дон-дуннинг барчаси хон оиласи эҳтиёжи учун, эмас балки аксарияти даромад олиш мақсадида бозорларда сотиларди.\nХива хонлиги тахтига ўтиргач, Муҳаммад Амин ўз амалдорлари таркибида катта ўзгаришлар қилмади, фақат девонбеги Эрниёз Маҳрам ўрнига Бекниёз Маҳрамни тайинлади. Муҳаммад Аминхон даврида русларнинг хонлик атрофидаги ерларни ўрганишга эътибори янада ортди. Русларнинг 1839-1840 йилларда Хива хонлигига қилган ҳарбий сафари ҳақида маълумотларни тўплаган М.И.Иванин 1846 йилда Манғишлоқ, Орол денгизи ва Сирдарё атрофларини текширишга киришди. Натижада Хоразм воҳаси ва Орол бўйи ҳудудлари топографик харитаси тайёрланди. Тўпланган материаллар асосида М.И.Иванин “Хива ва Амударё”, “Амударёнинг эски ўзани ҳақида” номли каттагина мақолалар ҳам ёзган, уларда бир вақтлар Амударёнинг Каспий денгизига қараб оққан ўзани тўғрисида батафсил маълумот беришга ҳаракат қилинган.\n1847 йилда руслар Сирдарёнинг Оролга қуядиган жойидан 90 км. масофада Раим (ҳозирги Аральск) ҳарбий истеҳкомини барпо этдилар. XIX асрнинг II ярмидан бошлаб Хивадан Россияга чиқариб сотилаётган маҳсулотлар орасида пахта ва пахтадан тайёрланган газламалар ва калаваларга талаб ортиб боради. Шу жиҳатдан Хива хонлиги Марказий Осиё хонликлари қаторида Россия ҳукуматининг эътиборини ўзига кўпроқ жалб қила бошлади.\nХива хонлигида давлат ҳокимиятининг марказилашуви ва товар пул муносабатларининг ривожлана бориши мамлакатда қишлоқ хўжалиги ҳамда боғдорчиликка ҳам алоҳида эътибор қилиш имкониятини вужудга келтирди. XIX аср ўрталарида Хива хонлигида жами суғориладиган майдон 320 минг десятинани ташкил этган бўлиб, ана шу майдоннинг ярмидан кўпроғига буғдой, жўхори қолган қисмига арпа, шоли, кунжи ва бошқа полиз экинлари экилган. Қишлоқ хўжалигида мўл ҳосил етиштирилган. Россия билан иқтисодий муносабатлар йўлга қўйилгандан кейин пахта экиладиган майдон дон экиладиган майдонлар ҳисобига кенгайиб борди. Хива хонлари боғдорчиликка ҳам алоҳида эътибор бердилар. Айниқса, Муҳаммад Раҳимхон, Оллоқулихон ва улардан кейинги ўтган хонлар даврида Хива, Янги Урганч, Маноқ, Ҳазорасп ва бошқа қалъаларнинг атрофларида кўплаб мевазор боғлар ҳамда манзарали дарахтларга бурканган хиёбонлар барпо этилди. Фақат Хива шаҳрининг атрофи ҳар бири 6-10 гектар майдони ўз ичига олган Рофаник боғи, Нуруллабой боғи, Нуруллабек боғи, Ангарик боғи, Соёт боғи, Гуллан боғи, Оқ масжид боғи, Чанашик боғи, Боғи шамол, Қибла тоза боғ каби мевазор боғлар ва оромгоҳлар билан ўраб олинган эди. Бу боғлар хонга, унинг қариндош-уруғларига ва сарой амалдорларига қарашли эди. Ҳар бир мулкдорларнинг ҳовлиси атрофида ана шундай боғлар барпо этиш одат тусига кирди. Мевазор боғлар мулкдорлар учун энг муҳим даромад манбаи ҳам эди. Ўша боғларда Хоразмнинг ширин-шакар меваларининг ҳамма турларидан бўлган, айниқса, Ҳазорасп олмаси, Хива анори ва узумлари, Урганч нашвотиси, Янгибозор анжирлари, Қўшкўпир ва Ғозиободнинг нуқул ўриклари ўзининг ширин-шакарлиги билан хорижий давлатларда ҳам машҳур бўлган. Серфайз боғлар ва ям-яшил дарахтлар бутун Хоразмга, хусусан, Хивага алоҳида кўркамлик бахш этган. Ўша даврда Хоразм ва Хивага ташриф буюрган хорижлик меҳмонлар Хива боғлари ва оромгоҳларини ниҳоятда серфайзлигини кўриб ҳайратда қолганлар.\nМуҳаммад Аминхон даврида Хива шаҳри бозорлари гавжум бўлиб, сотилаётган ҳунармандчилик моллари ва озиқ-овқат маҳсулотлари нисбатан арзон бўлганлиги қайд этилади. 1848 йилда Хивада бўлган рус савдогари Абросимов шундай маълумотларни қолдирган: “Хиванинг бозорларида ҳамма нарса Россия бозорларига қараганда арзон нархларда сотилади. Масалан, бир қадоқ қўй гўшти 5 тийин, оқ балиқ 2-3 тийин. Бир одамга бир кунга етадиган катта чўрак нон 5 тийин туради. Бир ботмон (16 кг.) буғдойнинг нархи 80 тийин, шунча гурунчнинг баҳоси 1 сўм - 1 сўм 20 тийин”. Шу даврда тахминан 4-8 сўмга туя, 8-10 сўмга бир ботмон темир, 3-4 сўмга бир ботмон пахта ҳам олиш мумкин эди. Хива солномаларида 1852-1853 йилларда Хивадан Россияга 252 туяда турли хилдаги товарлар юборилганлиги ҳақида маълумотлар бор. Ҳатто Хива савдогарлари Россиядаги савдо ярмаркаларида ҳам ўз маҳсулотлари билан фаол иштирок этганлар. Россиядан Хивага металл, тўқимачилик маҳсулотлари, балиқ елими, турли бўёқлар, мўйна терилар, қурол-аслаҳалар ва бошқа товарлар келтирилиб сотилган.\nМуҳаммад Аминхон даврида Марв ва Серахс қалълалари атрофидаги така, сариқ ва ёвмут каби туркман қабилаларининг қўзғолонлари кучайди. Қўзғолончилар хон юборган солиқ йиғувчи амалдорларни қатл қилдилар. Натижада бир неча бор қўшин тортиб, туркманлар овулларини вайронага айлантирди. 1854 йилдаги шиддатли жанглардан сўнг Марв қалъаси яксон қилинди. Муҳаммад Аминхон давлат ишларидан чалғиганда шаҳар ободончилиги устида кўп қайғуриб ўз номига бир мадраса ва минора қурдирди. Хива шаҳрида 64 та мадраса мавжуд бўлиб, шулар ичида энг йириги ва чиройлиси Хива хони Муҳаммад Аминхон томонидан қурилган мадраса ҳисобланади.\nМадраса Ичан қалъанинг ғарбий қисмида жойлашган бўлиб, шаҳарнинг бош дарвозаси Ота дарвозадан кириб келганда, ўнг томонда жойлашган. Бу меъморчилик обидаси ўз даврига хос услубда энг катта ва ҳашаматли қилиб қурилган. Мадраса пишиқ ғиштдан қурилиб, унинг деворларини қалинлиги 1,5 метрга етади. Мадраса 2 қаватли, 130 ҳужрадан иборат бўлиб, тарихий маълумотларга асосан унда бир вақтнинг ўзида 260 нафар талаба таҳсил олган.\nМадраса ва минора қурилиши тарихини тарихчи олимлар қуйидагича ёритадилар. “Мадаминхон хонлигининг тўртинчи йилида Аркнинг қибла томонида бир мадраса ва минора қурилишини бошлатди. Унинг қурилишини Бекниёз девонга буюрди. Бекниёз девонбеги қурилишни бошлаб, унинг устида Муҳаммад Карим девонни қўйди. Муҳаммад Карим Хоразмнинг машҳур усталарини топиб, ишга машғул бўлди. Хоннинг амри билан Ангарикда қум этагида бир ҳовли ва боғ қурилиши ҳам бошлаб юборилди ва унга Абдулла Қушбеги томонидан Исмоил девон ибн Одина девон бош қилиб қўйилди. 1851 йилда Муҳаммад Аминхон мадрасасини қуриш учун танлов эълон қилинди ва устабоши Абдулла “жин” чизган лойиҳа хонга манзур бўлди. Мадраса уч йилдан кейин битди. Хон хушҳол бўлиб Бекниёз девонбегига катта тўй ва шоҳона зиёфат анжомини тайёрлатди. Тўйга келган хоннинг оға-ини ва яқинларига зарбоф тўнлар кийгизилди, бедов отлар ҳадя қилинди. Тўйда иштирок қилган ҳамма инъом олмасдан қолмадилар. Мадрасанинг биносига замон шоирлари тарихлар айтиб, хондан инъомлар олдилар. Мадраса пештоғида бир минора қурилиши бошланган эдики, ҳали битмаган минорани шоирлар “Фалак айвонига қўйилган устундек” деб таърифладилар.\nМадрасанинг пештоқига чиройли кошин тахталар ўрнатилди ва уларга настаълиқ хатида қуйидаги сўзлар ёзиб қўйилди:\n“Кад васаллоҳу таоло ба ихтитом бинои қазо ал мадрасаи муқаддаса ул тоҳи хайрул мадорис фил олам биамри султонуззамон Абул Ғозий Муҳаммад Амин Баҳодирхон ибн Оллоқулихон Наввароллоҳи марқадиҳи 1270”.\nТаржимаси: “Оллоҳ таолонинг инояти билан замон султони Абулғозий Муҳаммад Аминхон ибн Оллоқулихон (унинг қабри нурли бўлсин)нинг амрига биноан ушбу муқаддас мадраса яхшиликлар маскани бўлсин дея бино этилди”. Ҳижрий сана 1270 (милодий 1854 йил).\nМадраса меъморий жиҳатдан бошқа шу каби биноларга ўхшаш, бино симметрик тарзда, икки қаватли қилиб қурилган, тарҳи тўғри бурчакли, ҳовлили. Пештоқнинг икки ёнига анъанавий гулдаста-миноралар ишланган. Бош тарзини беш гумбазли миёнсарой, масжид, дарсхона ва қўшимча хоналар эгаллаган. Ҳовлининг икки ёнида кичик пештоқлар бор. Биринчи қаватдаги ҳужралар ётоқхона ва ёрдамчи хоналар сифатида хизмат қилади, иккинчи қаватдаги равоқли пешайвон бинога файз бағишлаган. Ичкари ҳовлида тўртта кичик пештоқлар ҳам мавжуд бўлиб, уларда “сулс” хатлари битилган кошинлар, безаклар ҳам мавжуд. Деразаларда ганчдан ишланган панжаралар қурилган. Пастида девор ва цокол орасига нам ўтказмайдиган қатлам (гидроизалация)-тош белбоғ (пояс)ни баландлиги 68 см қилиб қўйилган. Мадрасани ўлчамлари қуйидагича:\nУмумий ўлчами-71,7 х 60,0 метр\nИчкари ҳовли-38,0 х 38,0 метр\nПештоқ ўлчами-25 метр баландликда қурилган.\n“Мадаминхон мадрасаси - деб ёзади 1863 йилда Хивага келган сайёҳ А.Вамбери - карвонсарой типида қурилган бўлиб, ёнидаги минораси хоннинг ҳалокати туфайли битмай қолган”.\nМадраса учун маълум миқдорда вақф ери ажратилган. Бу ер 32525 таноб бўлиб, унда ўстирилган ва йиғилган ҳосил билан ўқувчилар (талабалар) шуғулланишган. Бу берилган вақф еридан йилига 12000 Хива ботмони миқдорида (ботмон-20 кг) буғдой ва 5000 тилло пул даромад қилинган.\nҲужраларда 2-3 талаба яшаган, барча ҳужра эшиклари ҳовлига қараб солинган ва ҳар бир ҳужрада ўчоқ ўрнатилган. Мадрасада диний ва дунёвий илм берилган, айни пайтда кўнгилочар ўйинлар, шунингдек ашула айтиш ман қилинган. Мадрасада ўқиш муддати чегараланмаган бўлиб, айрим талабалар бир курсда 3-4 йил, ҳатто 8-10 йиллаб ўқишган. Мадрасада таълим 3-босқичда олиб борилган,\n1. Бошланғич “адно”\n2. Ўрта “авсат”\n3. Юқори “аъло” гуруҳларида.\nБошланғич босқичда араб грамматикаси, мантиқ, шариат қонунлари, диний урф-одатлар, араб ва форс тилидаги адабиётлар ўргатилган. Қолган икки босқич давомида талабалар “таҳсиб” (мантиқ), илоҳиёт, ҳуқуқшунослик ва бошқа фанларни қунт билан ўрганишган. Мадрасага ўн беш ёшга тўлган ҳар бир мусулмон фарзанди, саводи ва иқтидори инобатга олинган ҳолда қабул қилинарди. Уларни мулла ёки толибул илм деб атаганлар. Мадрасани битказган талабалар орасидан шоирлар, муаррихлар, ҳаттотлар, олим ва фузало кишилар етишиб чиққан. Мадрасада катта кутубхона ва мусулмон Олий Суд бошқаруви жойлашган.\nМуҳаммад Аминхон минораси: Маълумки миноралар, Ислом дини юртимизга тарқалиши билан боғлиқ равишда қурилгандир. Ҳар бир масжид ёки мадраса ёнида албатта минора қурилиб, ундан мусулмонларни ибодатга чорлаш учун фойдаланилган. Кейинчалик эса шаҳарларни безаги ва ҳукмдорларни куч-қудратини намойиши сифатида ҳам қурилган. Шунинг учун Шарқ шаҳарларидаги кўҳна обидаларни минораларсиз тасаввур этиб бўлмайди. Агар Хиванинг жаҳонга машҳур ўнлаб меъморий обидалар тизмасидан минораларини олиб ташласак, шаҳар қиёфаси ғариб ва кўримсиз бўлиб қоларди. Тарихий манбаларнинг гувоҳлик беришича, асримиз бошларида Хивадаги ҳар бир масжид ва мадраса яқинида минора бўлган. Хивада қурилган машҳур миноралардан бири ниҳоясига етказилмаган Муҳаммад Аминхон минорасидир.\nМинора ҳозирги пайтда кесик конус шаклида бўлиб ҳозирни ўзида ҳам ҳайбатли кўринишга эга. Динамик қисқаришига қараб хулоса қилинадиган бўлса, битганидан сўнг унинг баландлиги 100 метрга яқин бўлиб Марказий Осиёда энг катта ва баланд минора бўлиши мумкин эди. Минорага тушган инсоляция (қуёш нурларини тушуши ва синиши)га қарайдиган бўлсак минорадаги кошинларнинг ранги ўзгармайди. Чунки қуёш нури ҳар қандай жисмни рангини ўзгартиради, яъни оқартиради ёки очиқ тусга киргизади. Бу ҳолат минорада сезилмайди. Мана қанча вақт ўтган бўлса ҳам худди янги қурилгандай сақланиб турибди. Меморчиликда кўк, яшил, нилий ранглар “совуқ тонлар” дейилади. Бу ерда кўпроқ оқ ранглардан фойдаланилса ҳам, худди “иссиқ” гаммалардагидек ясалган ва ишлатилган. Кошинларда қизғиш ранглардан ҳам фойдаланилган, бу деярли сезилмайди. Бунда яхлитлик, уйғунлик сақланган. Минорада асосан геометрик нақшлар (гиреҳ) кўп қўлланилган минорага иккинчи қаватдан кўтарилиш мумкин, яъни минорага ёғоч зинапоя орқали чиқилади. Бу ёғоч зинапоя таъмирланиб турилган. Минора 1853 йилда Муҳаммад Аминхон томонидан қурила бошланган ва 1855 йил Шимолий Эронга юриш пайтида хоннинг ўлдирилиши ва Абдуллахоннинг тахтга ўтириши билан қурилиш ишлари тўхтаб қолган. Миноранинг устки қисмидан тушиб кетган кошиндаги ёзувлар Хиванинг 2500 йиллик тўйи арафасида 1997 йилда “Ҳаёт” ҳиссадорлик жамияти қурувчилари томонидан қайта таъмирдан чиқарилди. Огаҳий томонидан форсий тилда битилган ёзув аслига келтирилди. Ҳарфларни таъмирчи уста Рустам Тоҳиров қайта тиклаган, унинг матни қуйидагича:\n“Инсон кўнглини хурсанд қиладиган минораи олий бунёд этилди. Унинг монандини ҳали фалак кўзи кўрмаган эди. Шони оламнинг амирлари билан бўлди. У томони айб ва нуқсонлардан пок. Агар одил кўз билан қаралса савр дарахти худди хашакка ўхшаб қолади. Тубо дарахтидан ҳам дил очадиганроқ бўлди. Унинг чиройли кўриниши ер юзини ва осмонни худди жаннатга ўхшатиб юборди. Осмоннинг гардунига бир устун эдики, унинг васфига ақл-идрок камлик қилади. Шу сабабдин Огаҳий унинг қурилиш йилини ёзди. Интихоси йўқ фалак устуни 1271-ҳижрий, 1855 милодий йилда қурилди”.\nМинора қурилиши тўғрисида Мулла Олим Махдум Ҳожи “Туркистон тарихи” асарида шундай ёзади: Мадраса қуриб битказилгач, хон фармони билан мадраса яқинида энг баланд минора қуришга фармон берилган. Минора қурилиши давом қилаётган даврда (1855 йил), Муҳаммад Аминхон Эрон устига юриш қилади ва шаҳид бўлади, натижада у бошлаган минора битмай қолади.\nАслида воқеа бундай бўлган эди: Муҳаммад Аминхон 1271 санаи ҳижрийда Жумадул охир ойида душанба куни Сарахсга тобе Қонлитепа мавзесида қатл қилинди. Қарийиб ўттиз беш ёшида туркманлар бошини кесиб олиб, кулоҳ ва тожи ва бошқа асбоблари билан ўн бешинчи куни Теҳронга, шоҳ хузурига олиб бордилар. Лекин Насриддиншоҳга туркманларнинг бу иши хуш келмади. Зероки, хукмдори Хивақ ва хонзодаи Хоразм ота-боболаридин буён хизматкорни шоҳона эрония ва парвардан одоби исломия ва мунтасиба мавлаи Ҳанифаи Аҳмадия, мутакаллида манфаи Муҳаммадиядур, деб чандонписанд ва морзойи хотира бўлмай шоҳ амри билан Теҳронда дарвозаи давлат мақбарасида баланд гумбази олий бино қилдириб, хоннинг боши билан бошқа акотиру аъёнларни дафн қилдириб, арвоҳларга тиловати қуръон ва атъом фуқаро ва мискинон қилдирди.\nХоразмшоҳнинг боши ҳозир Теҳронда\nТанаси эса Сарахсда нолон ётибди.\nҚонлитепа ҳодисаси шул тариқадурким, Муҳаммад Аминхоннинг ҳар йили ғорат ва чоповул қилмоғидин Сарахс ва Марв туркманлари Сарахс ва эронийлар хонга ҳужум қилиб, Қонлитепага чиқдилар. Ибтидо Қурбонқулли ном эроний қилич ялонғочлар, хонний бошидин чопди. Хон мани рофиз шароратидин халос қилинглар деб атбоъларидин ионат тиласа хам, олар ўз боши илан овора бўлиб хонга илтифот қилмадилар. Хон хасмларига ман хон ҳазрат ва парвардан иззат, мани ўлдурмай шоҳий Эрон ҳузурига еткурунгиз деб ялунса ҳам ҳеч ким сўзига қулоқ солмай хоннинг бошини кесмокда ораларида низо бўлиб, ўн икки одам мақтул бўлди. Охири Сиҳат Ниёзхон бин Ўрозхон Сарахсий хоннинг бошини кесиб, асбобу ашёларини ғорат қилдилар. Вузаро ва умароларидан 14 амакиваччаларидин хаммаси бўлиб 32 киши мақтул бўлди. Хоразм қозиси Бекчан Девонбеги, Худоёрий, Абдулла маҳрам, Давлатёрбий, Бекчан сардор, Ниёзқули мингбоши, Оллоқули юзбоши, Хақназар мингбоши, Давлатниёз юз боши 1000 отлиқ аскар ила ионатга келган эди. Бекмурод ва ва Муҳаммад Шайх арйобийлар 2000 отлиқ аскар билан доимо Хуросони чаповул қилар эди. Улардан 70 киши мақтул бўлди. Жаъфар Оқай хукмдор ва Мираҳмад Жамшидий вазир эди, заҳимдор ва ва мажрух бўлдилар.\nБу минора ҳақида халқ ичида айрим ривоятлар ҳам мавжуд: Эмишки, Хива хони шаҳарда жуда улкан ва баланд минора қуришни буюради. Унинг тепасидан “Бухоройи азим кўриниб турсин” деб кўрсатма берган. Бундан хабар топган Бухоро амири минорани бунёд этаётган меъмор билан яширин режа тузадики, унга кўра минора битиши билан меъмор Бухорода бундан ҳам юксак минора қуриши керак эди. Амир бунинг эвазига ҳаддан зиёд тилло ваъда қилади. Хон буни сезиб қолиб минора битиши биланёқ устани ўлдиришга аҳд қилади. Шу ниятдан огоҳ топган yста минорани чала қолдириб ғойиб бўлган. Шу боис халқ бу ҳакда “Мадаминхон мадрасаси битди, минораси битмади, Мадаминхон муродига етмади” деб байт тўқишган. Минора шу холатда ҳам ҳайбатли ва чиройлидир. Унга турли рангдаги кошин қопламалардан жило бериб ишланган. Асримиз бошларида уни халқимиз “Улли минор”, “Кўк минор” деб улуғлаган.\nМуҳаммад Аминхонни замондошлари шундай таърифлашган. Эрон шоҳи тарафидин келган элчи Мирзо Ризоқулихон Шерозий Лалабош сафоратномасида айтадур: Бу вилоятда жанг, жанжал, ўғирлик пул олиб инкор қилиш йўқ эди. Биров-биров билан урушмасди, балки овозини баланд кўтармасди ҳам. Олий ва паст табақадан ҳар ким бўлмасин, арзи бўлса ҳеч қандай тўсиқсиз Хон хазрат Муҳаммад Аминхон олдига бора оларди ва арзини айта оларди. Дунёвий иш бўлса, унга ўзи ҳукм қилар, шариат иши бўлса, Қози калонга буюрарди. Закотдан бошқа бировнинг молига эгалик қилмайди. Закотни қирқ бир қилиб олади, пул муомалаларида зулм ўтказмайди. Бу мамлакатда ҳамма нарса арзон мевалари яхши ва кўп қовунлари создир, тутлари Шамрон тутларидан ширин, анжири эса Мозандарон анжиридан соз. Аммо узуми унча яхши эмас. Хонадонлар ва анҳорлар сувга сероб. Хива хони ўз мулозимларини суву ер билан таъминлашни ўз бўйнига олган. Ҳар кимга бир танобдан ер, сафарга чиққанда бир от сафарда юк учун иккитадан туя беради. Шунинг учун унинг ўн минг лашкари бундан бехабар (душман) лар кўзига ўттиз минг бўлиб кўринади ва бегоналар кўнглига ваҳима солади. Ўрда атрофини кавлаб қўядилар. Агар кимнинг оти ёки туяси сафарда ўлса унинг баҳосини олади. Сафардан қайтганларнинг ҳар бирига беш тумандан пул инъом қилади. Ҳар бир одамнинг ойлиги эллик тумандан ортиқ бўлмайди. Шу туфайли вилоят обод бўлиб хазинаси ҳеч қачон бўш бўлмайди деб аҳлоқи хусна ва афсофи ҳамидаларини ҳам тафсил қилди.\nМуҳаммад Ризо Эрниёзбек ўғли Огаҳий (1809-1874) Муҳаммад Аминхонга бағишланган “Жомеул-воқеоти султоний” асарида шундай маълумот беради: - “Муҳаммад Аминхон 1855 йилда урушда ўлгандан кейинги воқеалар тўғрисида тўхталиб. Ул воқеаи ҳайратангиз ва ҳодисаи кулфатомуз вуқуъидин беш-олти кун сўнг Охал такасидин бир жамоаким, хизматкорлиғ ва ҳовохоҳлик жодасин маслук тутар эрдилар, пешбинлик юзидин ихлосмандлик аён қилиб, изҳори хизмат қилмоқ учун подшоҳи саид шаҳиднинг ва шаҳзодаи мағфури марҳум Мусо тўранинг ҳумоюн жасадларини қатлгоҳларида музаллат туфроғидин олиб, иззат маҳфасиға солдилар. Абдулла маҳрам ва Эрниёз маҳрамнинг доғи ўликларин теваларга юклаб, суръати тамом била Сарахсдан Хоразм жонибиға таважжуҳ кўргиздилар. Хиванинг Гандимиён қишлоғидаги Мусо тўранинг ҳовлисида хон ва шаҳзодани майитларини ювиб, кафанлаб ота уруғларини сўнгги ошёни бўлмиш, қудватулатқиё ҳазрати Саййиди Аълоаддин хўжа алайҳираҳманинг жавори файзосорида Иморат мавзеъидаким, абоанған жада хони, мағфиратпаноҳнинг марқаду қабргоҳидур, элтиб дафн қилдилар” бу жой ҳозирги кунларимизда “Сайид Моҳирўйи жаҳон” мажмуаси деб аталади.\nМуҳаммад Аминхон вафотидан кейинги бир йил ичида тахт тепасига икки хон келиб кетди, фақат тахтга Сайид Муҳамадхон (1855-1864) келгандан кейин юртда осайишталик қарор топди.\nwww.xorazmiy.uz сайтидан олинди.\nХива хонлигини идора қилган қўнғирот сулоласи асосчиси. Иноқлардан Муҳамад Амин иноқлик лавозимига кўтарилган. Туркманларнинг ёвмут ва човдур қабилаларига қарши кураш олиб борган, лекин муваффақиятсизликка учраб Бухорога, Дониёлбий оталиқ ёнига кетган. Хоразмни бутунлай эгаллаб олган ёвмутлар Хива тахтига Гўйибхоннинг ўғли Жаҳонгирхонни кўтарганлар. Унинг даврида (1769-1770-йиллар) беш қалъа (Ҳазорасп, Хонқа, Урганч, Кат ва Шоҳобод)да очарчилик ва вабо тарқалиб ўзбеклар Орол ва Бухорога кетганлар. 1770-йил Муҳаммад Амин иноқ Бухородан қайтиб келиб ёвмутларни Хоразмдан қувғин қилган, тахтга Абулхайрхоннинг ўғли Бўлакайхонни ўтқазган. 1782-йилда Бухоро хони қўшинлари қўшинлари ҳужумини даф этади. Муҳаммад Амин иноқ мустақил бекларни ҳам бўйсундирганидан кейин Хива хонлигида иқтисодий ҳаёт бир қадар жонлана бошлади. Ўзга юртларга қочиб кетган аҳоли аста-секин қайтиб кела бошлади.\nМуҳаммад Амин иноқ хон авлодидан бўлмагани учун тахтга қўғирчоқ хонларни ўтқазиб, ҳокимиятни улар номидан бошқара бошлаган. Муҳаммад Амин иноқ 20 йил мобайнида 13 марта Хива хонини алмаштирган. Фақатгина Муҳаммад Амин иноқнинг набираси Элтузар (1804-1806-йиллар) 1804-йилда четдан чақирилган сохта хон Абулғозини тахтдан тушириб, ўзига хон унвонини қабул қилади. Хоразимлик тарихчилар (Мунис, Огаҳий, Баёний ва бошқалар) Муҳаммад Амин иноқ ҳусусида анча илиқ фикр билдирганлар. Муҳаммад Амин иноқ даврида Хива шаҳрида Муҳаммад Амин иноқ мадрасаси қурилди (1765-йил), шаҳарнинг Нодиршоҳ босқинида вайрон бўлган девори ва дарвозалари қайта тикланди (1785-йил), Хиванинг Жоме масжиди қайта қурилиб, унинг ёнида чиройли минора қад кўтарган.


БОКСЧИЛАРИМИЗ МУВАФФАҚИЯТ ҚОЗОНМОҚДА\nГерманиянинг Гамбург шаҳрида давом этаётган бокс бўйича жаҳон чемпионатида -75 кг вазн тоифасида Ўзбекистон шарафини ҳимоя қилаётган ҳамюртимиз Исроил Мадримов илк жангида туркманистонлик Азиз Ачиловга қарши бўлиб ўтган жангда яхшигина устунликка эришди.\nИсроил рақибини уч маротаба нокдаун ҳолатига туширди. Якунда ҳакамлар жангни тўхтатишди ва Ачиловнинг нокаутга учраганини қайд этишди.\n91 кг вазн тоифасида жанг қилган боксчимиз Санжар Турсунов жаҳон чемпионатидаги иккинчи жангини ўтказди.\nТурнирда тўртинчи рақам остида сараланган аргентиналик Яра Пералтага қарши бўлиб ўтган жангда ёш боксчимиз яхши жанг ўтказди ва 4:1 ҳисобида ғалаба қозонди.\nЭнди у навбатдаги жангини голландиялик Рой Корвингга қарши ўтказади.\n-64 кг вазн тоифасида Гамбургдаги жаҳон чемпионатида иштирок этаётган боксчимиз Иқболжон Холдоров илк жангида колумбиялик Жон Гутьерресга қарши рингга кўтарилди. Иккинчи раундда Холдоровнинг кучли зарбасидан сўнг рефери ҳисобни очди. Учинчи раундда ҳам устунликни ўз қўлида сақлаб қолган ҳамюртимиз жуда чиройли ғалабага эришди —5:0!


Самара яқинида минглаб ўзбекистонликлар уйларига қайтишга ҳаракат қилмоқда – Газета.uz\n15 сентябрь 2020, 23:42 Жамият\nТахминан 4500 нафар Ўзбекистон фуқароси Самара яқинидаги вақтинчалик чодир лагеридан Тошкентга кетишга ҳаракат қилмоқда, деб хабар берди «Новая газета».\nНашр маълумотларига кўра, Кинел шаҳридан (Самара вилояти) 3 км узоқликда бир ойдан кўпроқ вақт давомида уйга боришга ҳаракат қилаётган Ўзбекистон фуқаролари учун вақтинчалик чодирлар лагери мавжуд. Аввалроқ, Mash нашри ўзбекистонликлар қўним топган шохлар, картон қутилари ва селофандан ясалган қўлбола чодирлар лагеридан видеорепортаж эълон қилган эди.\nКарантин чекловлари, мунтазам темир йўл ва ҳаво қатновининг йўқлиги сабабли одамлар Кинелдан Тошкентгача тўхтамасдан ҳаракатланадиган махсус ажратилган поездлар орқали Ўзбекистонга олиб кетилмоқда.\n«Новая газета»нинг ёзишича, вилоят маъмурияти раҳбарияти 9 сентябрь куни қарийб 7000 кишини лагердан олиб чиқишганини маълум қилган. Чиқиб кетганларнинг ўрнига кунига ўртача 100−150 нафар янги меҳнат муҳожири келиб қўшилмоқда.\nНашр Оренбург вилояти Маштаково туманида — «Маштаково» назорат-ўтказиш пункти яқинида илк муҳожирлар лагери пайдо бўлганини эслатиб ўтди («Газета.uz» ушбу жойда Ўзбекистон фуқароларининг тўплангани ва кейинчалик улар олиб келингани ҳақида ёзган эди),\n«Ўзбек рақамли машиналарда келишди. Аввалига уларга унчалик аҳамият беришмади, машиналарида, далада туришди, — дейди Маҳаллий ўзбек миллий-маданий автономияси кенгаши котиби Ёдгор Усмонов. — Одамлар эса келаверади, келаверади, ахир бу ерда асосий транзит йўли-ку. Ўзбеклар, қозоқлар ва қирғизлар учун тарихда биринчи марта (Россия) чегарасининг ёпилиши, тушунасизми? Кўпчилик шунчаки ўз йўлларини топа олмай қолишди. Аввалига 20 та машина йиғилди, кейин яна 30 та, кун бўйи келишади — аллақачон 200 та бўлди».\nСўнгра Самара вилояти маъмурияти вилоят бюджети ҳисобидан Кинель туманидаги вақтинчалик лагерни жиҳозлаб, у ерда муҳожирларни автобуслар билан олиб кетишди. Шундай қилиб, Кинель мигрантларни Ўзбекистонга жўнатиш жойига айланди.\nЁдгор Усмоновнинг таъкидлашича, Россияда карантин юмшатилгани ва иш мавжуд бўлишига қарамай, кўплаб муҳожирлар уйларига кетишни хоҳлашмоқда. Унинг ҳисоб-китобларига кўра, 30 мингга ўзбекистонлик ўз ватанига кетиш учун воситачиларга пул тўлашга тайёр.\n«Новая газета» одамлар кетиш учун навбатга туриш мақсадида ўз номларини рўйхатга киритаётганини аниқлади.\nСамаралик журналист Людмила Мелниченко эса чодир лагеридан фотосуратларни нашр қилди ва у ерда бўлиб турган ўзбекистонликларга ёрдам бериш учун акция уюштирди.\n«Биз озиқ-овқат тарқатдик. Асосан, бу нон эди — 4 бўлакка кесилган 50 та нон ва „Доширак“ лапшаси. Ва яна дори-дармонлар… Лагер кўл бўйида жойлашган ва бу ёмон, чунки сувдан совуқ ҳамда нам ҳаво тарқалади. Кундузи у ерда 4500 киши бор эди, аммо йигитлар у ерда боришганида, узоқ кутилган поездни жўнатиш учун тайёргарлик ишлари олиб борилаётган экан», — дея ҳикоя қилди у.\n«Кўриб турганингиздек, чодирлар енгил. Яхши иситмайди. Баъзилар эса селофан остида ухлаяпти… Суратларнинг бирида лагерда телефонлар қандай қувватлантирилаётгани акс этган. Маҳаллий аҳоли орасидан кимдир бизнес қилаётган экан: телефонни қувватлаш нархи 50 рубль», — дейди у.\n«Бир фотосуратда 50 км узоқликда яшаётган ўзбекистонликнинг Отрадноеда иккита қозонда ош тайёрлаётгани акс этган. У паловни икки партияда пиширди. Ҳаммаси бўлиб — 4 та қозон. 160 кг гуруч. У 1600 кишини овқатлантирди. Кўриб турганингиздек, бу ерда ҳам ҳурмат сақлаган, хотиржам ва ўзини муносиб тутмоқда», — дейди журналист.\n«Парвозларнинг тикланиши кўп жиҳатдан Россияга боғлиқ»\nЎзбекистон Транспорт вазирлиги матбуот котиби Наврўз Ашурматовнинг «Газета.uz»га маълум қилишича, 15 сентябрь куни яна бир поезд Самарадан етиб келган, яна бири эса йўлда. Унинг сўзларига кўра, қолган фуқароларни олиб келишни тезлаштириш бўйича ишлар олиб борилмоқда.\nТранспорт вазирлиги вакилининг таъкидлашича, фуқароларнинг бир жойда тўпланишига йўл қўймаслик учун Россия билан мунтазам ҳаво қатновини тиклаш керак. Ушбу масала бўйича музокаралар олиб борилмоқда, аммо унинг ечими кўп жиҳатдан Россия томонига боғлиқ, деди у.\n«Новая газета»нинг ёзишича, сентябрь ойи охирига қадар 860 дан 920 кишига қадар сиғимли тўртта поезд Ўзбекистонга жўнатилади, аммо бу барчани олиб чиқиш учун етарли эмас.\n«Ҳозирча поездлар ҳақида ҳеч нарса дея олмайман. Сабаби, мамлакатлар ўртасида темир йўл алоқаси ҳали тикланмаган. Қозоғистон ва Россиянинг тегишли вазирлик ва идоралари билан келишилган ҳолда махсус рейслар ташкил этилади. Муаммонинг асосий ечими, бу — мамлакатлар ўртасида мунтазам ҳаво ва темир йўл алоқаларини тиклашдир. Ушбу масала бўйича музокаралар олиб борилмоқда», — деди Наврўз Ашурматов.\nUzbekistan Airways компанияси сентябр ойининг бошида Дубай, Франкфурт, Истанбул, Олмаота ва Бишкек йўналишларига мунтазам халқаро рейсларни босқичма-босқич қайта тиклаш тўғрисида эълон қилди.\nЎзбекистон соғлиқни сақлаш вазирининг биринчи ўринбосари Баҳодир Юсупалиев аввалроқ карантин чоралари 5 сентябрдан бошлаб юмшатилгандан сўнг, вазиятни баҳолаш учун вақт керак бўлади, деб айтган эди. Агар ҳолатлар сони камайса, бу Россия билан ҳаво алоқасини тиклаш учун зарур шартларни яратади.


Ўзбекистон Кубоги беллашувлари янги форматда ўтади.\nОсиё Кубоги-2019: Қуръа ташлаш маросими 4 май куни Дубайда бўлади\n2019 йилнинг 5 январь — 1 февраль кунлари БААда футбол бўйича Осиё Кубоги мусобақаси бўлиб ўтади.\nЎртоқлик учрашувлари: Швеция Чилига ютқазди ва бошқа натижалар\nФИФА кунлари давомида қатор терма жамоалар ўзаро ўртоғлик учрашувида майдонга тушишмоқда.\nЭнди Олимпия захиралари коллежларига қабул жараёнлари шаффоф ўтиши таъминланади\n23 март куни Миллий олимпия қўмитасида Ўзбекистон Республикаси Президенти Шавкат Мирзиёев томонидан эълон қилинган “Жисмоний тарбия ва спорт соҳасида давлат бошқаруви тизимини тубдан такомиллаштириш чора-тадбирлари тўғрисида”ги фармон ижросини таъминлаш ишларини назорат қилиш, уни янада жонлантиришга қаратилган катта йиғилиш ташкил қилинди.\nУнда Ўзбекистон Миллий олимпия қўмитаси, Жисмоний тарбия ва спорт вазирлиги ҳамда Ўзбекистон футбол ассоциациясида фаолият олиб бораётган мутахассислар, Рсеупблика Олий спорт маҳорати мактаблари раҳбарлари иштирок этишди. Йиғилишни Миллий олимпия қўмитаси Президенти Умид Аҳмаджонов ва Жисмоний тарбия ва спорт вазири Шоакрам Исроиловлар олиб боришди.\nЎФФ РАҲБАРИЯТ ЎФФ ИЖРОИЯ ҚЎМИТАСИ ВИЛОЯТ ФЕДЕРАЦИЯЛАРИ ФЕДЕРАЦИЯ ТАРИХИ МЕЪЁРИЙ ХУЖЖАТЛАР ҲОМИЙЛАР МАНЗИЛИМИЗ ТЕРМА ЖАМОАЛАР ЎЗБЕКИСТОН U-19 ЎЗБЕКИСТОН U-23 ЯНГИЛИКЛАР ЎФФ ПФЛ ЧЕМПИОНАТ ТЕРМА ЖАМОАЛАР ОФК ТУРНИРЛАР ЖЧ-2018 САРАЛАШ ЖЧ-2018 3-САРАЛАШ БОСҚИЧИ МЕДИА ФОТОГАЛЕРЕЯ © THE-UFF.COM\nЎртоғлик учрашуви: Олимпиачиларимиз Андижонда Кенияга ютқазишди\nХабарингиз бор, Ўзбекистон Олимпия терма жамоаси бугун Андижонда кениялик тенгқурларига қарши биринчи ўртоғлик учрашувини ўтказди.\nБугун Ўзбекистон терма жамоалари Африка терма жамоаларига қарши\nХабарингиз бор, Ўзбекистон миллий терма жамоаси айни кунларда Марокашнинг Касабланка шаҳрида бўлиб турибди.\nКения олимпия терма жамоаси бугун тонгда юртимизга етиб келгани ҳақида аввалроқ маълум қилгандик. Шу куннинг ўзидаёқ кениялик футболчилар ўйин бўлиб ўтадиган Андижон шаҳрига йўл олишди.\n«Ўйнашади анжанчасига»: Кенияликлар Андижонда кутиб олинди (видео)\nМаълумки, Ўзбекистон олимпия терма жамоаси 23 ва 26 март кунлари водийда Кения олимпия терма жамоаси билан иккита ўртоқлик ўйини ўтказади.\nЎзбекистон олимпия терма жамоаси 23 ва 26 март кунлари водийда Кения олимпия терма жамоаси билан иккита ўртоқлик ўйини ўтказиши ҳақида аввал хабар бериб ўтгандик.\nМени ранжитган «Навбаҳор»га мухлислар қайтмоқда\nСуперлиганинг 3-туридан ўрин олган «Навбаҳор» – «Локомотив» ўйинида 2018 йил учун рекорд натижа қайд этилди. Шу куни Намангандаги марказий стадионга 25300 нафар мухлис келди. Бу ҳозирча жорий мавсумдаги рекорд натижадир.\nУмид Аҳмаджонов ҳакамлар маоши ва футбол мухлислари ҳақида гапирди\nСуперлига 3-тур: фактлар, қаҳрамонлар, иқтибослар ва бошқа турли кўрсатгичлар\nСуперлиганинг 3-тури чемпионатимиз тўғри йўлдан кетаётганига яна бир аломат кўрсатди:\nСуперлига 3-тур: энг яхшилар ва тур рамзий терма жамоаси билан танишинг!\nХабарингиз бор кеча Суперлига баҳсларининг 3-тури ўз нихоясига етди. Интерфутбол нашри чемпионатимиз ўйинларини кенг ёритиб боришни ўз олдига мақсад қилиб қўйган.\nФутболимиз бағрига шамол тегади ёхуд «ИнтерФУТБОЛ» газетасининг 22-сонида\nҚадрли футбол ишқибозлари «ИнтерФУТБОЛ» газетасининг cешанба сонида бир-биридан қизиқарли мақолаларни мутолаа қилишингиз мумкин.\nСуперлиганинг 3-туридан ўрин олган “Қизилқум” – “Насаф” учрашуви якунига етди. Унда меҳмонлар 2:1 ҳисобида ғалаба қозонишди.\n«Реал» «Жирона»га қарши таркибни танлади\nМадриднинг “Реал” клуби бугун, 19март куни Испания чемпионатининг 29-тур доирасида “Жирона” клубини қабул қилади.\nНамангандаги “Марказий” стадионига замонавий турникетлар ўрнатилди\nХабарингиз борки, буган Наманган шаҳридаги “Марказий” ўйингоҳда Ўзбекистон Суперлигасининг 3-туридан ўрин олган “Навбаҳор” ва “Локомотив” жамоалари ўртасидаги учрашув бўлиб ўтади.


БМТ Бош котиби Кофи Аннан Яқин Шарққа халқаро миссияси юборилиши бир кунга кечиктирилганини маълум қилди.\n21 октябр 2020, Тошкент вақти: 18:56\nапрел 28, 2002\nХалқаро миссия ғарбий соҳилдаги Жинин шаҳрида исроил харбийлари содир этган қотиллик сабабларини ўрганиши керак. Аннан кеча Исроил расмийлари билан сўзлашувлар олиб борган пайтда Исроил ташқи ишлар вазири Шимон Перес халқаро миссияни Жининга юбориш кечиктирилишини сўраган. Пересга кўра Жинин воқеаларини халқаро кузатувчилар гурухи томонидан ўрганилиши борасида ҳали Исроил хукумати бир тўхтамга келгани йўқ. Яқин Шарққа халқаро кузатувчилар гурухининг юборилиши БМТ Хавфсизлик Кенгаши қабул қилган резолюцияга мувофиқ амалга ошиши керак.\nҲусусий бандлик агентликлари: Фирибгарлар дастидан бизни бурчакка қисиб қўйишди!


Марказий Осиё жамоат жойларида чекишга қарши кураш йўлидан бормоқда\nСешанба, 24 Январ 2017 01:50\nБир қатор Осиё давлатлари, шу жумладан, Туркия ва Ўзбекистон ҳам чилимга қарши кураш бошлади. 2013 йилиёқ Туркия ва Қозоғистон жамоат жойларида, хусусан, бар, ресторан, клуб ва бошқа ёпиқ иншоотларда чилим чекишга қарши тақиқ қўйган эди. Кейинчалик бундай тақиқлар Россия, Қувайт ва Бирлашган Араб Амирликларида ҳам кузатилди.\n2015-2016 йиллардан чекишга қарши курашга Ўзбекистон ҳам қўшилди. Авваламбор, жамоат жойларида тамаки маҳсулотларини истеъмол қилишга нисбатан чеклов қўйилди. 2016 йилнинг ноябрида алкогол ва тамаки маҳсулотлари рекламалари тўлалигича тақиқланди. Тақиқ рўйхатига чилим ҳам киритилди. Сўнгги кунларда маълум бўлишича, Соғлиқни Сақлаш Вазирлиги 2017 йили Қозоғистондаги каби жамоат жойларида чилим ва унинг тутунига тўлиқ тақиқ қўйишни режалаштиряпти. Бундай лойиҳа қўшни Тожикистонда ҳам муҳокама қилинмоқда.\nЧилим шунчалар хавфлими?\nИлк сопол чилимдонлар V-VI асрларга оид Ерқўрғон шаҳар ибодатхонасидан топилган. Минг йиллар илгари Ҳиндистоннинг Покистон билан қўшни ҳудудларида чилим кенг фойдаланишда бўлган. XV асрларга келиб мусулмонлар орасида кенг тарқалган. Замонавий чилим чекиш маданияти тарихи эса Усмонли турклар ва форс ҳудудларига бориб тақалади. XIX асрда эса чилим Усмонли турклар юрти орқали Европагача етиб борган.\nАйни дамда чилим ҳақида турли хил фикрлар мавжуд. Биринчи ўринда, яхши англашимиз керак бўлган нарса шуки, ўпкадан ўтаётган ҳар қандай тутун соғлиқ учун зарар. Тамаки маҳсулотларидан чиқадиган тутун чилимникига нисбатан 33 баробар кучлироқ бўлиб, зарар хавфи даражаси жуда кескин. Лекин чилим чекиш жараёни узоқроқ давом этгани учун, кўп миқдорли тутуннинг зарари сигаретникидан анча кучли. Мисол учун, 25 грамм ёки бир ҳисса чилимни чекиш инсон танасига 60та сигарет чекишга тенг бўлган зарарни беради. Хулоса қилиб айтганда, сигарет ва чилимдан чиқаётган тутун таркибида ўта заҳарли моддалар мавжуд ва бу моддалар оқибатида турли хил касалликлар, хусусан, саратон касаллигини орттириб олиш ҳам мумкин. Шундай қилиб, жамоат жойларида чекишга нисбатан давлат миқёсида қўйилаётган тақиқлар нафақат атрофдагиларнинг соғлиғи ҳақида қайғуриш, балки истеъмолчининг саломатлиги гарови ҳамдир.\n« Тамаки чекишни ташлашингиз биланоқ ...\tМусиқанинг емирувчи кучи »\nВладимир Путин Марказий Осиё мамлакатларига бир қанча ташрифларни амалга оширади


Теглар: Фожиа, Россия, Она ва бола\nДобавлено: 21.10.2016, 12:31\nРоссиянинг Омск шаҳрида даҳшатли ҳодиса юз берди. 33 ёшли Анна ўз жонига қасд қилди. У ўзи билан бирга 8 ёшли ўғлининг ҳам ўлимига сабаб бўлди. Бу ҳақда “Cosmo.ru” хабар бермоқда.\nАнна кўп қаватли уйнинг 9 қаватидан қўлида ухлаётган 8 ёшли ўғли билан бирга сакраган.\nАннанинг танишлари ҳозирга қадар юз берган ҳодисадан ўзига келолмаяпти. Марҳуманинг ҳаёти хавас қилгулик даражада эди: Унинг севимли турмуш ўртоғи, фарзанди бор эди. Бироқ, кейинчалик маълум бўлишича, эр-хотинларнинг муносабатлари сўнгги пайтларда совиган эди. Улар 2 йилдан бери алоҳида яшаётган эди. Бу йил ажрашишга қарор қилишган эди.\nОмск вилояти тергов бошқармасининг маълумот беришича, Анна ўз жонига қасд қилиши сабабларини ёзиб, хат қолдирган. У эри билан ажрашиш жараёнини бошдан кечираётган эди.\nАнна бундан аввал ҳам бир неча марта жонига қасд қилишга уринган. Бунга сабаб эса бурнини тўғирлаш бўйича омадсиз ўтказилган жарроҳлик амалиёти бўлган. Ўшанда уни на ота-онаси, на эри, бир сўз билан айтганда ҳеч ким қўллаб-қувватламаган эди. Аксинча, улар вазиятни янада чуқурлаштиришди. Аннани психоневрологик диспансердан рўйхатдан ўтишга мажбурлашди.\n“Аннани ўз жонига қасд қилиш даражасигача олиб боришди. Шунга мажбур қилишди”,—дейди марҳуманинг дугонаси.\nАнна бироз аввал оналик ҳуқуқидан маҳрум этилган эди. Мазкур ҳолат ҳам унга қаттиқ таъсир кўрсатган. Ўлимидан олдин ёзган хатида у барча яқинларига мурожаат қилди ва “Мана шу дард билан яшанг!” деган аламли таънани ёзиб қолдирди.


Adidas дунёдаги биринчи виртуал стадионни очмоқда\n23:09 / 13.11.2015\nAdidas немис концерни Париждаги Сан-Денида 360 градусли проекцияга эга футуристик стадионни намойиш қилди, деб хабар берилмоқда «Газета.Ru» нашри ихтиёрига келиб тушган матбуот баёнотида.\nОчилиш маросимига Зинедин Зидан, Пер Мертезакер ва Хави каби афсонавий футболчилар ташриф буюрдилар. Номдор футболчилардан ташқари, тадбирда Германия, Испания, Россия, Бельгия, Дания ва Швециядан ёш ўйинчилар ҳам иштирок этдилар. “Менга ёш ўйинчиларда мен ўйинлар олдидан мухлислар армияси олдида ҳис қилган ҳиссиётларни бошдан кечириш имконияти борлиги ёқади. Футбол бўйича Европа чемпионати финалида иштирок этиш ноёб тажриба. Ўйин олдидан сен ҳис қиладиган ҳаяжон, сен туннелдан кетаётганингда андреналин қуйилиши, имкониятлар чегарасида ўйнашга илҳомлантирувчи оломон ҳайқириғи. Буларнинг барчасини Future Arena’да ҳис қилиш мумкин. Умид қиламанки, янги авлод бу муҳитни тўлиқ ҳис қила олади. Ким билади, бундай стадионда ўйнашдан илҳомланган ҳолда нималарга эришиш мумкин?”, деб стадион ҳақидаги таассуротлари билан ўртоқлашди Зидан.\nТадбир иштирокчилари Европа чемпионати финал босқичининг расмий тўпи – Beau Jeu билан биринчилардан бўлиб футбол ўйнашга муваффақ бўлишди. Бу тўпни бундан аввал Зинедин Зидан инстаграмдаги саҳифасида чоп этган эди. Шунингдек, ёш ўйинчилар Евро-2016 да 6 та давлат терма жамоаси иштирок этадиган расмий меҳмон кийимларини намойиш қилишди.


Imzo Akfa ҳамкорлари учун биринчи савдо уйи очилди\n09:28 / 18.11.2016 15979\n2016 йилнинг 16 ноябрь куни Ўзбекистон хусусий тадбиркорлари учун муҳим ҳодиса бўлиб ўтди – Imzo Akfa ҳамкорлари учун биринчи савдо уйи очилди. Махсус жиҳозланган иншоот тайёр маҳсулотлар ва бутловчи қисмларнинг тўлиқ ассортименти, қўшимча материаллар ва ҳатто қурилиш аксессуарлари ҳамда компания ҳамкорлари учун махсус кийимларни ўзида жамлаган.\nСавдо уйи якка тартибдаги тадбиркорлар қулайлиги ва уларга ишончли ҳамкорлик кўрсатиш учун яратилди. Ҳар бир ҳамкор ўз мижозларига уй учун тайёр ечимлар, тўлиқ ассортиментдаги бутловчи қисмларни намойиш этиш, кредит олиш ва шартнома имзолаш имконини қўлга киритади.\nТадбиркорлар ва мижозлар ҳамкорлик қилувчи очиқ майдон шахсий ШОУ-РУМ жиҳозларига кетадиган харажатларни қисқартириш, ишлаб чиқариш жараёнлари билан батафсил танишиш, ҳамкорликнинг асосий йўналишларини белгилаб олиш, бизнесни юқори даражада юритиш учун қўшимча материалларни қўлга киритиш ва кўрсатилаётган хизматлар сервисига диққатни қаратиш имконини беради. Оддий қилиб айтганда, ImzoAkfa’нинг ҳамкорларга мўлжалланган савдо уйи бу бизнес субъектлари учун улкан шоу-румдир, асосий мақсад – Ўзбекистонда юқори сифатли товарлар ва хизматларни тақдим этиш.\nҲамкорлар учун ImzoAkfa савдо уйининг тантанали очилишга 200 нафардан ортиқ меҳмон – қисқа муддатли ҳамкорлик давомида биргаликда иш олиб боришнинг самарадорлигини тўлиқ ҳис қилишга улгурган кичик ва ўрта бизнес вакиллари таклиф этилди. Уларнинг энг фаоллари қуйидаги номинацияларда мукофотларни қўлга киритишди: энг талабчан, энг ишбилармон ва энг меҳнаткаш ҳамкор.\nИшлаб чиқаришнинг юқори технологик автоматлаштирилган линияларини жорий этиш туфайли миллий маҳсулот сифати ғурур билан “Ўзбекистонда ишлаб чиқарилган” дейиш имконини беради. ImzoAkfa яхши ният билан йўлга қўйилган ҳамкорликни қадрлайди ва асосий мақсади Истеъмолчига ҳақиқатдан ҳам юқори сифатли маҳсулотни етказиш учун барча ишбилармонларга ҳамкорликни таклиф этади. Фақат бирлашибгина Истеъмолчининг эҳтиёжини максимал даражада самарали қондиришга эришиш мумкин.\nImzo Akfa савдо уйи манзили: Учтепа тумани, М.Шайхзода кўчаси, 1-а уй


Олти юз минг сўмлик «хизмат» кўрсатган...\n11.03.2019 14:53 0 621\nҲе йўқ, бе йўқ «Зарафшон тиббиёт бирлашмаси»нинг тери-таносил касалликлари шифокори Ф.Шодиев тиббий маълумотномаларни пуллашга тушди. Бўларкан-ку!!! Ими-жимида ҳазил-ҳузулга пуллаётган бир энлик қоғознинг кун сайин нархи ошаётганидан ўзи ҳам ҳайрон эди. Йўқ жойдан шунча даромад келтираётган тиббий маълумотномаларни нега пулламасин.\nУнинг бу галги мижози Зарафшон тиббиёт касб-ҳунар коллежи ўқувчиси бўлди. Шифокор коллеж дарс соатларида қатнашмаган Ф.Саъдиновга тиббий маълумотномасини тўғрилаб бериш эвазига пора тама қилади. Ўқувчи йигит буни онаси Г.Исроиловага билдиради. Она эса ўз ўрнида фарзандидан пул тама қилган шифокорга яна юзланиб, тадбиркорлик фаолияти билан шуғулланиш учун санитар дафтарчасига тиббий кўрикдан унинг иштирокисиз ўтказишни сўрайди. Шифокор эса рози бўлади, фақат пора эвазига... Нафсим менинг балодир, ҳар куйларга солодур... Тиббий маълумотномаларнинг ҳар бирини 300 минг сўмдан пуллаган оқ халат соҳибининг ови бароридан келганида...\nФуқаро Г.Исроилова содир бўлиши мумкин бўлган мазкур жиноятнинг олдини олиш мақсадида ҳуқуқ идораларига мурожаат қилади. Зарафшон шаҳар ИИБ жиноят қидирув бўлими ходимлари томонидан олиб борилган тезкор тадбир ўз натижасини берди. Тери-таносил касалликлари шифокори Зарафшон тиббиёт бирлашмасининг кўп тармоқли поликлиника хизмат хонасида 600 минг сўм порани ўзлаштираётганида холислар иштирокида қўлга олинди. Айни кунда мазкур ҳолат юзасидан Ўзбекистон Республикаси ЖКнинг 214-моддаси 2-қисми «б» банди билан жиноят иши қўзғатилиб, иш судга оширилди.\nЗарафшон шаҳар ИИБ\nтергов бўлими катта терговчиси


18:44 / 15.01.2020\nРоссия ҳукумати тўлиқ таркибда истеъфога чиқди. Бу ҳақда ҳукумат раҳбари Дмитрий Медведев маълум қилди.\n«Бу контекстда очиқ кўриниб турибдики, биз Россия Федерацияси ҳукумати сифатида мамлакатимиз президентига тегишли барча қарорларни қабул қилиш имкониятини тақдим этишимиз керак ва мен шу шароитда Россия конституциясининг 117-моддасига мувофиқ, Россия ҳукумати тўлиқ таркибда истеъфога чиқишини тўғри бўлди деб ҳисоблайман», деган у.\nТак Медведев объявил об отставке правительства и своем уходе pic.twitter.com/1j4xV2jP8r\nПутин Медведев ҳукуматига амалга оширилган ишлар учун миннатдорчилик билдирган, «ҳаммаси ўхшамаган бўлсада» натижалардан қаноатланганини айтган, янги таркибдаги Вазирлар Маҳкамаси шакллангунича ўз вазифасини бажариб туришни топширган.\nУ шунингдек, Хавфсизлик кенгаши раиси ўринбосари лавозимини жорий этиш ва бу лавозимни Медведевга таклиф қилиш ниятини билдирган.\n«Дмитрий Анатольевич мудофаа қобилиятимиз ва хавфсизлик даражамизни ошириш нуқтайи назаридан ҳамиша бу масалалар билан шуғулланиб келган. Мен ундан келажакда айнан шу масалалар билан шуғулланишини сўрайман. Мен буни мумкин деб ҳисоблайман ва буни яқин орада амалга ошираман - Хавфсизлик кенгаши раиси ўринбосари лавозимини жорий этаман», деган Путин.\nБи-би-сининг ҳукуматга яқин манбаси хабар қилишича, Вазирлар Маҳкамаси аъзолари истеъфо ҳақида олдиндан огоҳлантирилмаган. Путин парламентга мурожаатномадан кейин ҳукумат аъзолари билан учрашиши ҳақида мурожаатнома вақтида воқиф бўлишган.\n«Аммо биз бу [учрашув] мурожаатномадаги топшириқларнинг ижроси бўйича бўлишини кутгандик», деган манба.\nЧоршанба куни Владимир Путин Федерал йиғилишга (Россия парламенти) мурожаат қилди. У мурожаатномасида конституцияга президент ва ҳукуматнинг бошқа институтлари ўртасида ваколатларни қайта тақсимлашни назарда тутувчи ўзгартиришларни таклиф қилганди.\nАмалдаги ҳукумат 2018 йил майида шакллантирилганди. Медведев ҳукуматни 2012 йилдан буён бошқариб келмоқда.\nОдатга кўра, Россияда ҳукумат президент инаугурациясидан кейин истеъфога кетарди. Медведев ҳукумати сўнгги марта 2018 йил майида ҳам шундай тартибда истеъфога чиққанди. Шунингдек, давлат раҳбари ўз ташаббусига кўра Вазирлар Маҳкамасини тарқатиб юбориш ҳолатлари ҳам кузатилган. Бундай ҳолат 5 марта рўй берган - 1998 йилда Борис Ельцин Виктор Черномирдин ва Сергей Кириенко ҳукуматини, 1999 йилда Евгений Примаков ва Сергей Степашин ҳукуматини, Владимир Путин эса 2004 йилда Михаил Касьянов ҳукуматини тарқатиб юборган. Фақат бир марта ҳукумат ўз ихтиёри билан истеъфога чиққан - 2007 йилнинг 12 сентябрида Михаил Фрадков президентдан ҳукуматни истеъфога чиқаришни сўраган.\nМосква биржаси маълумотларига кўра, рубль ҳукуматнинг истеъфога чиқишига 30 копейка атрофида доллар ва еврони тушириш билан муносабат билдирди. Аммо Медведевнинг баёноти олдидан миллий валюта тез орада позицияларга қайтди. Биржа бозори ҳам тушиб кетди: Москва биржаси ва РТС индекслари ҳар бирида 1 фоиздан кам йўқотди.\nКремлда «аср уруши»дан кейинги илк музокара бўлиб ўтди. Путин, Алиев ва Пашинян нималарни гаплашди?\nАлиев ва Пашинян Москвада. Томонлар нимани муҳокама қилади?\n22:11 / 22.12.2020\nПутин собиқ президентларнинг дахлсизлигини кафолатлаш тўғрисидаги қонунни имзолади


ЯХШИ ИШЛАГАН ЯХШИ ПЕНСИЯ ОЛАДИ » Bulung‘ur hayoti газетаси\nЯХШИ ИШЛАГАН ЯХШИ ПЕНСИЯ ОЛАДИ\nGazeta: admin Қўйилган сана: 23-04-2019, 10:24 Рукун: ЖАМИЯТ Кўрилди 233\nОйлиги 2.200 минг сўм ва иш стажи 35 йил фуқарога қанча пенсия тўланган?\nЎзбекистон Республикаси Президентининг 2018 йил 12 декабрдаги "Фуқароларнинг пенсия таъминоти тизими самарадорлигини ошириш ва пенсионерларни ижтимоий қўллаб-қувватлашни кучайтиришга оид қўшимча чора-тадбирлар тўғрисида"ги Фармонидан кейин-чи?\nЎзбекистон Республикаси Молия вазирлиги ҳузуридаги Бюджетдан ташқари Пенсия жамғармаси расмий сайтида Ўзбекистон Республикаси Президентининг 2018 йил 12 декабрдаги "Фуқароларнинг пенсия таъминоти тизими самарадорлигини ошириш ва пенсионерларни ижтимоий қўллаб-қувватлашни кучайтиришга оид қўшимча чора-тадбирлар тўғрисида"ги Фармонининг аҳамиятига муносабат билдирди.\nУнда айтилишича, авваллари ўртача ойлик иш ҳақи 2.200 минг сўм ва иш стажи 35 йил бўлган фуқарога амалдаги тартиб бўйича пенсия ҳисоблашда 1621 минг сўм (энг кам иш ҳақининг 8 баравари) инобатга олинган (қолган қисми, яъни 579 минг сўм ҳисобга олинмаган), шундан келиб чиқиб ушбу сумманинг 55 фоизи, яъни пенсиянинг таянч миқдори (891 550 сўм) белгиланиб, талаб этиладиган (25 йил)дан ортиқча ишлаган 10 йилнинг ҳар бир йили учун 1 фоиздан қўшимча ҳисобланиб, пенсиянинг умумий микдори 1.054 минг сўмни ташкил этар эди.\nЯнги тартиб бўйича эса, ушбу фуқарога ўртача ойлик иш ҳақи 1.621 минг сўм эмас, 2.027 минг сўм (ЭКИҲнинг 10 баравари) миқдорида ҳисобга олинади. Бунда, пенсиянинг таянч миқдори 1.115 минг сўмни, ортиқча ишлаган йиллар учун қўшимчани ҳисобга олган ҳолда пенсиянинг умумий миқдори 1.317 минг сўмни ташкил этади ёки 263 минг сўмга ошади.\nШуни таъкидлаш керакки, бу фармон нафақат 2019 йил 1 январдан кейин пенсияга чиқувчиларга, балки ушбу тоифага тушувчи ҳозирги кунда пенсия олиб турган пенсионерларга ҳам татбиқ этилади ҳамда уларнинг пенсиялари қайта ҳисоблаб чиқилади.\nҲисоб-китобларга кўра, жами 533 минг нафардан ортиқроқ пенсионерларнинг пенсия миқдорлари ўртача 65 минг сўмдан 265 минг сўмгача ошади.\nФармонда белгиланган тадбирларни амалга ошириш учун 2019 йилда жами 1,8 трлн. сўм миқдорида маблағ талаб этилади.\nФУҚАРОЛАР УЧУН ҚЎШИМЧА ДАРОМАД МАНБАИ\nЎзбекистон Республикасининг 2004 йил 2 декабрдаги "Фуқароларнинг жамғариб бориладиган пенсия таъминоти тўғрисида"ги Қонуни ҳамда Вазирлар Маҳкамасининг 2004 йил 21 декабрдаги ушбу Қонунни амалга ошириш чора-тадбирлари ҳақидаги қарорига асосан, мамлакатимизда 2005 йил 1 январдан бошлаб, жамғариб бориладиган пенсия таъминоти тизими амалиётга татбиқ этилмокда.\nШуни алоҳида таъкидлашни истардикки, жамғариб бориладиган пенсия тўловлари фуқароларнинг иш ҳақи ҳисобидан эмас, балки даромад солиғи ҳисобидан ўтказилади. Яъни, айни пайтда фуқаронинг даромад солиғига тортиладиган иш ҳақининг икки фоиз микдори давлатга тўланадиган даромад солиғидан чегирилиб, фуқаронинг "Халқ банки"да очилган шахсий пенсия ҳисобварағига ўтказилади. Бунда фуқаро оладиган иш ҳақи камаймайди, аксинча давлат унинг номига қўшимча маблағни йиғиб боради. Буни эса, фуқароларнинг фаровон яшаши учун давлат томонидан бериладиган ойлик пенсияга қўшимча мадад пули деб ҳисоблаш мумкин. Шундай қилиб, ўтказилган бадаллар иш берувчининг ҳам, ишловчи фуқаронинг ҳам моддий манфаатларига зиён етказмайди.\nДемак, давлат томонидан фуқароларга бюджетга ўтказиладиган маблағлар ҳисо-бидан жамғариб бориладиган пенсия маблағлари берилиб, шу билан бирга, ушбу маблағларни жойлаштиришдан олинадиган даромадлар ҳисобига ҳар йили фоизли даромадлар қўшиб берилмокда.\n"Фуқароларнинг жамғариб бориладиган пенсия таъминоти тўғрисида"ги Қонунга кўра, Халқ банки жамғариб бориладиган пенсия тизими маблағларининг алоҳида ҳисобини юритади. Яъни, банк томонидан жамғариб бориладиган пенсия тизимида фуқароларни ҳисобга олиш, уларнинг маблағлари ҳисобини юритиш, ушбу маблағларни олиш ҳуқуқига эга бўлган фуқароларга маблағларини ўз вақтида тўлаб бериш каби вазифалар амалга оширилмокда.\nБугунги кунда жамғариб бориладиган пенсия тизими бўйича Халқ банки томонидан фуқароларга янада қулайлик яратиш мақсадида, бир қанча интерактив хизмат турлари яратилган. Жумладан, жисмоний шахслар Ягона интерактив давлат хизматлари порталида (my.gov.uz) жамғариб бориладиган пенсия маблағлари қолдиғи ҳақида маълумот олиш имкониятига эга. Бундан ташқари, фуқароларга банк филиалига мурожаат этмасдан туриб, мобиль телефони орқали жамғариб бориладиган пенсия ҳисобрақамидаги маблағлар ҳаракати тўғрисидаги маълумотларини "SMS" хабар орқали билиб олиш имконияти яратилган.\nШунингдек, юридик шахcлар Ягона интерактив давлат хизматлари портали орқали ходимларини жамғариб бориладиган пенсия тизимига ҳисобга олиш ҳамда ходимлари номига ўтказилган маблағлар реестрларини юбориш имкониятига эга.\nҲозирги кунда ривожланган давлатлар тажрибасидан келиб чиққан ҳолда, мамлакатимизда "Фуқароларнинг жамғариб бориладиган пенсия таъминоти тўғрисида"ги қонунга ўзгартиришлар киритиш юзасидан ишлар олиб борилмокда. Бу эса, албатта келгусида жамғариб бориладиган пенсия тизимининг янада ривожланишига хизмат қилади.\nХалқ банки жамғариб бориладиган\nпенсия таъминоти тизимини\nбошқариш департаменти директори.


Президент ташрифидан сўнг: Эндокринология диспансери замонавий бинога кўчирилди\n14:43 25 Апреля 2019\nНаманган шаҳрининг Уйчи кўчасида вилоят эндокринология диспансерининг 160 ўринли янги биноси фойдаланишга топширилди.\nШу муносабат билан ўтказилган тантанали маросимда Наманган вилояти ҳокими, сенатор Хайрулло Бозоров, республика ихтисослаштирилган эндокринология илмий-амалий тиббиёт маркази директори ўринбосари Зарифа Ҳалимова, Соғлиқни сақлаш вазирлиги ҳузуридаги Тиббий-ижтимоий хизматлар агентлиги раҳбари Алишер Инаковлар сўзга чиқиб, Президентимизнинг вилоятларга ташриф чоғида ҳар бир ҳудуднинг ўзига хос муаммоларига эътибор қаратилиб, жойида ечим топиб келинаётганида аҳолининг турмуши даражаси юксалаётгани ўзининг ёрқин ифодасини топётганини таъкидлашди.\nДарҳақиқат, мазкур тиббиёт муассасаси учун янги мажмуа барпо этилиши ҳам Юртбошимизнинг Наманган вилоятига 2017 йилги ташрифи доирасида берилган қатор муҳим вазифалардан биридир. Мамлакатимиз аҳолисининг қарийб учдан бири яшайдиган Фарғона водийсида эндокринологик касалликка чалиниш эҳтимоли нисбатан кўплигини назарда тутиб, водийда шундай марказ бўлиши зарурлиги айтилган эди. Бу мақсад сўздан амалга кўчиб, ўтган қисқа вақтда мана шу муҳташам шифо маскани қад ростлади. Бу ҳудудда эндокринологик хасталиклар сони сезиларли камайишига хизмат қилади.\nҚайд этиш жоиз, эл орасида “сахар болница” деб атаб келинадиган Наманган вилояти эндокринология диспансери ҳозирга қадар зах, яъни ер ости сувлари яқин, ҳаво айланиши оғир нуқтада жойлашган эди. 110 ўринга мўлжалланган шифохона ўтган асрнинг 1960-йилларида қурилган мослаштирилган икки қаватли бинода фаолият кўрсатиб келаётган ва тиббий хизмат сифати ва самарадорлиги ҳам шунга яраша эди.\nҚарийб 15 миллиард сўм давлат бюджети маблағи ҳисобига “Файзиобод само сервис” масъулия чекланган жамияти бунёдкорлари томонидан энг такомиллашган лойиҳа асосида қуриб битказилган ушбу диспансерда эндокрин касалликларни профилактика, диагностика қилиш ҳамда замонавий усулда даволаш учун шароит яратилди. Хусусан, УЗИ ва рентгент хизматлари, клиник ва биохимик, гармонал таҳлиллар ўтказиш йўлга қўйилди. Маслаҳат-диагностика, болалар ва ўсмирлар, диабетология-тиреодология, диабетология-нефрология, жарроҳлик бўлимлари фаолият бошлади. Маслаҳат-диагностика бўлимида кунига 150 нафар беморга хизмат кўрсатиш имконияти мавжуд.\n– Диспансеримиз бугунги давр талаби, юксак андозалар даражасида хизмат кўрсатувчи замонавий тиббиёт масканига айланди, – дейди тиббий муассаса бош врачи, тиббиёт фанлари доктори Муҳаммад Ваққосов. – Яқин орада энг такомиллашган тиббий асбоб-ускуна ва жиҳозлар билан таъминланади. Келгусида мазкур муассаса эндокринология ютуқларини минтақада кенг ёядиган марказ сифатида фаолият юритади.\nСуратларни Наманган вилояти соғлиқни сақлаш бошқармаси ахборот хизмати тақдим этди.


11:06 22.08.2020 (Янгиланган 11:09 22.08.2020)\nТОШКЕНТ, 22 авг — Sputnik. Россиянинг коронавирусга қарши "Спутник V" вакцинасининг кенг кўламли экспорти келгуси йилда бошланади, дея хабар қилди журналистларга Россия саноат ва савдо вазирлиги раҳбари Денис Мантуров.\n"Объектив айтадиган бўлсак, гап экспорт ҳақида борар экан, бу тахминимизча, келгуси йилнинг баҳори рўй беради", - деди у.\nЭкспортни йўлга қўйишда - ишлаб чиқариш кўлами, муҳим рол ўйнайди, дея қўшимча қилган Мантуров.\nБундан ташқари, кўп нарса Россия институтларининг чет эллик ҳамкасблари билан ўзаро ҳамкорлигига боғлиқ, қолаверса, бир цикл синовлардан ўтиши керак, дея қайд этган РФ Саноат ва савдо вазирлиги раҳбари.\nСентябрда бошланиши мумкин: Ўзбекистонда кимлар бепул эмланади >>>\nСал олдин Россиянинг ушбу вакцинасига 20 дан ортиқ давлатлардан буюртмалар келиб тушгани ҳақида хабар берган эдик.\nМарказий Осиё давлатлари орасида Ўзбекистон Россия ва Хитойда ишлаб чиқарилган вакциналар юзасидан ўрганиш ишларини олиб бораётганини маълум қилган. Қозоғистон РФдан коронавирусга қарши вакцинани харид қилиш масаласини муҳокама қилиш учун Москвага ҳукумат делегациясини юборишини маълум қилган эди. Тожикистон ҳам бу масалада музокараларни бошлаб юборган.\nРоссияда ушбу вакцина билан биринчи бўлиб тиббиёт ходимлари эмланиши маълум қилинган. Вакцинация сентябрдан бошланади.


Samsung сирли янги технологиясини илк бор сирли Galaxy A8s смартфонида қўлламоқда! (+«жонли» сурат) - Terabayt.Uz\nSamsung сирли янги технологиясини илк бор сирли Galaxy A8s смартфонида қўлламоқда! (+«жонли» сурат)\nКуни кеча Хитойда ўтказган тадбирида Samsung компанияси ўзининг иккита смартфонини тақдим этган эди. Шунингдек, жанубий кореялик техногигант ўшанда яна битта – Galaxy A8s моделини тайёрлагани ва унда ўзининг мутлақо янги технологиясини жорий этаётганини ҳам айтганди.\nЎҚИНГ: Xiaomi ҳамкори терган илк Samsung смартфони – Galaxy A6s тақдим этилди!\nШундан сўнг сирли Galaxy A8s смартфонига қизиқиш кучайди ва у ҳақда турли маълумотлар ҳам чиқа бошлади. Аввало, хитойлик машҳур инсайдер Ice Universe ушбу моделнинг экранида тирқиш бўлишини айтди. У ҳатто бунинг қандай вариантларда амалга оширилишиги рендер суратларда кўрсатиб ҳам берди:\nУшбу технология смартфон дисплейи тепасидаги ромнинг янада энсиз бўлишини таъминлайди. 2019 йилда бундай ечимни кўплаб смартфонсозлар ўз моделларига татбиқ этишлари ҳам кутилаётир.\nЎҚИНГ: Келаси йили қандай смартфонлар урфга айланади?\n25 октябрь санасида эса Ice Universe прогнозини Slashleaks ресурси ҳам тасдиқлади. Ушбу сайтда Samsung Galaxy A8s ҳимоя экранининг «жонли» расми эълон қилинди:\nGalaxy A8s моделининг тақдимот ва савдога чиқарилиш вақти аниқ эмас. Ҳозиргача савдога чиққан турли моделлардаги Samsung смартфонларини эса Terashop.uz интернет-дўконимиздан қулай нархларда олиш имконияти мавжуд. Бунда уйингиз ёки офисингиздан чиқмасдан туриб онлайн буюртма бериш, ўзингизга қулай усулда тўлов қилиш, ҳақини товар қўлингизга текканидан кейин тўлашингиз мумкинлиги каби имкониятлар сизга ҳам маъқул келади.\n#Samsung #Android смартфон #хабарлар #янги технологиялар #Samsung Galaxy A8s


Аллегри "Реал" ва МЮдан таклифлар борлигига қарамай "Ювентус" билан шартномасини узайтирмоқчи\n8 январь, 2019, 20:40\nТеглар:Массимилиано Аллегри | Ювентус\nУ якуний қарорни март ойида қабул қилади.\nТуриннинг "Ювентус" клуби бош мураббийи Массимилиано Аллегри амалдаги шартномасини узайтириши мумкин. Бу ҳақда Tuttosport нашри хабар бермоқда.\nУнга кўра 51 ёшли италиялик мутахассис “Манчестер Юнайтед” ва “Реал” Мадрид каби жамоалардан жиддий таклифлар бўлаётганига қарамай “кекса синьора”ни бошқаришда давом этмоқчи. У бу борадаги якуний қарорини март ойида қабул қилишини айтган.\nМаълумот учун, Аллегри “Ювентус”ни 2014 йилдан буён бошқариб келмоқда. У ушбу вақт мобайнида туринликлар билан 4 карра Италия чемпиони, 4 карра Италия кубоги соҳиби ва бир марта Италия Суперкубоги соҳибига айланди.\n“Интер”га жамоани чемпион қиладиган мураббий келади\nРоналду нега бошқалардан зўр?


Перуда вафот этган аёл жанозасида тирилди — видео – Bugun.uz\nЖаҳон - 16:05 · 05.05.2022\nПеруда вафот этган аёл жанозасида тирилди — видео\nПеруда вафот этган аёл дафн маросимида уйғониб, оиласига унинг тириклигини билдириш учун тобут қопқоғини тақиллатди. Бу ҳақда «Daily Mail» хабар берди.\nМаълум қилинишича, перулик 36 ёшли Роза Изабель Сеспеде Каллака куёви ва уч нафар жияни билан йўл-транспорт ҳодисасига учраган. Оқибатда эркак воқеа жойида ҳалок бўлган, Роза ва унинг жиянлари эса турли даражадаги тан жароҳатлари билан шифохонага етказилган. Тез орада шифокорлар аёлнинг ўлганини эълон қилган. Аёлнинг дафн маросимида қариндошлари тобут ичкаридан тақиллаганини эшитган. «Тобутни очганимизда Роза бизга қараб турганди, у терлаб кетганди», — деган аёлнинг қариндошларидан бири.\nҲолат юзасидан қариндошлар зудлик билан полиция ва шифокорларни чақирган, улар аёлни касалхонага юборган ва нафас олиш аппаратига улаган. Шифокорлар аёлда кам бўлса-да, яшаб қолиш белгилари борлигини тасдиқлаган. Қурилмага уланганидан сўнг Розанинг аҳволи бироз яхшиланган, бироқ кейинроқ унинг саломатлиги яна ёмонлашиб, бир неча соатдан кейин вафот этган.\nСеспеде Каллаканинг оиласи шифокорлар Розани бахтсиз ҳодисадан кейин тегишли текширувдан ўтказмагани ва ўз вақтида ёрдам кўрсатиш ўрнига уни ўликхонага жўнатганидан норозилик билдирган. Қариндошларининг фикрича, шифокорлар кома ҳолатини аниқлай олмаган ва қурбоннинг ўлимини эълон қилган. Айни пайтда полиция тиббий ходимларнинг эҳтиётсизлиги факти устидан тергов ишлари олиб бормоқда.\nАввалроқ Ҳиндистонда маймуннинг дафн маросимида 1,5 минг киши қатнашганди.


Доривор гиёҳлар аслида қандай қўлланади? » Ўзбекистон янгиликлари – Zamin.uz\n08-09-2016 | 12:29\nZAMIN.UZ / Тиббиёт / 08 Сентиябр 2016 года580\n1. Доривор ўтларнинг албатта янги тайёрланганларини ишлатинг. Хом ашё ўз фойдали хусусиятларини сақлаши учун у 12 ой (барглар, гуллар, пояси) ёки 3 йилдан (илдизлари) узоқ вақт ушланмаслиги лозим. Ўсимликларни матодан тикилган қопчалар, шиша идишлар ёки қоғоз пакетчаларда сақлаш зарур.2. Доривор ўсимликлардан дамлама тайёрлаётганда, ундаги йўриқномага албатта қаранг. Уни кўп қилиб, ёки чамалаб солиш ярамайди. Шундагина бу дамламаларнинг шифобахш таъсирини сезасиз. Илк бор ичаётган дамламани иложи борича бошланишига кам миқдорда татиб кўринг, организмнинг унга бўлган таъсирини кузатинг. Агар ҳаммаси яхши бўлса, кейин дозани белгиланган даражагача кўтариш мумкин.3. Фиточой ва турли гиёҳли дамламалар ҳам дори бўлиб, уларни шунчаки чанқаганда ичиладиган суюқлик, деб қабул қилмаслик даркор. Шу боис кун давомида унинг бир стакандан ошиғини ичиш кўплик қилади. Дарвоқе, гиёҳларни бир ойдан кейин алмаштирган маъқул, акс ҳолда организм унга кўникиб, фойдали таъсири ҳам камаяди.4. Гиёҳнинг фойдали жиҳатлари камаймаслигининг энг мақбул йўли бу – қайноқ сув ўрнига сал иссиқроғини солишдир. У бир-икки соат тургач, фойдали ичимлик тайёр бўлади.Қадимги табиблар ўсимликлар, гиёҳлар ёрдами билан даволаб бўлмайдиган касалликнинг ўзи йўқ, деб ҳисоблашган. Дарҳақиқат, гиёҳлар жуда шифобахшдир. Бироқ агар сиз уни тайёрлаш, истеъмол қилиш, сақлашда керакли шартларга амал қилсангизгина бундан бирон наф бўлади. Акс ҳолда… Лекин ундан ҳам олдин, сиз албатта шифокор билан маслаҳатлашиб олганингиз маъқул.Манба: diydoraziz.uz\nТеглар: Доривор гиёҳ табобат фитачой ВконтактеFacebookTwitterОдноклассникиМой мир


Роберто Карлос: "Ўзбек футболи ҳақида етарлича тасаввурга эгаман" — Ўзбекистон футбол ассоциацияси расмий сайти.\nРоберто Карлос: "Ўзбек футболи ҳақида етарлича тасаввурга эгаман"\nЖаҳон футболи афсонаси Роберто Карлос иштирокидаги матбуот анжумани бўлиб ўтди. Матбуот анжуманида бразилиялик футболчи журналистларнинг саволларига жавоб бериб ўтди. Эътиборингизга Роберто Карлоснинг фикрларини ҳавола қилиб ўтамиз.\n"Кеча Испания чемпионатидан ўрин олган "Эспаньол" - "Реал Мадрид" учрашувини томоша қилдим. Кейин тўғридан-тўғри Тошкентга учиб келдим. Узоқ парвоз толиқтирганига қарамай, бугун Ўзбекистондаги болажонларни кўриб, улар билан маҳорат дарсларини ўтиб жуда хурсанд бўлдим. Бундан ташқари, Меҳрибонлик уйларига ташриф буюриб, у ердаги тарбияланувчилар билан учрашдик. Бу учрашувлар менда жуда яхши таассуротлар қолдирди.\nЎзбекистонга келишимга ёрдам берган барча инсонларга, Ўзбекистон футбол ассоциацияси ва Миллий олимпия қўмитаси раҳбарларига миннатдорчилик билдириб ўтмоқчиман.\nЎзбекистондаги футбол академияси тарбияланувчилари билан учрашдик. Уларнинг истеъдодли эканликларига гувоҳ бўлдим. Агар академияларда кучли мураббийлар ишласа ва ишлар тўғри йўлга қўйилса, келажакда бу академиялардан яхши футболчилар етишиб чиқади.\nЎзбек футболи ҳақида менда етарлича тасаввур бор. Терма жамоангиз сардори Одил Аҳмедов билан яхши танишман. У билан Россиянинг "Анжи" клубида бирга тўп сурганмиз.\nМен биринчи шартномамни имзолаётганда оилам ҳақида ўйлаганман. Дадамга алоҳида уй сотиб олиб беришни орзу қилардим. Кейинчалик бу орзуимни амалга оширишга муваффақ бўлдим. Мен доимо оила аъзоларим ҳақида қайғураман.\nАвваллари кучли футболчилар кўп бўларди. "Олтин тўп" учун камида 15тача даъвогар бўларди. Ҳозир фақат Роналду ва Месси бор. Уларнинг ёнига Неймар ва Мбаппени қўшиш мумкин, холос.\nЎзбек таомларини жуда яхши кўраман. Москвада 3 йил яшаганман, ўша вақт давомида асосан ўзбек таомлари тайёрлайдиган ресторанда овқатланганман.\nМен бутун борлиғим билан "Реал Мадрид" клубига тегишлиман. Масалан, Карлос Пуйолни ҳеч ким "Реал" либосида тасаввур қила олмайди. Шунингдек, мени ҳам "Барселона" либосида тасаввур қилиш иложсиз. Мен "Қироллик клуби"нинг вакилиман. Охиригача шундай бўлиб қоламан. Менинг фикримча, Бекхэм, Раул, Зиданлар тўп сурган "Галактикос" энг кучли жамоа эди.\nБахтиёр Намозов соҳил футболи бўйича Жаҳон чемпионатида ишлайди\nФутболни янги босқичга олиб чиқиш бўйича ишлаб чиқилаётган Президент фармонини такомиллаштириш муҳокамага қўйилди


Туғилган кун совғаси - “Дўстлик” ордени - Халқ сўзи\nТуғилган кун совғаси - “Дўстлик” ордени\n14:10 30 Август 2018 Жамият\nБугун Фуқароларнинг ўзини ўзи бошқариш органлари фаолиятини мувофиқлаштириш бўйича Ховос тумани Кенгаши раисининг кексалар ва фахрийлар ишлари бўйича ўринбосари Шербўта Примқуловнинг туғилган куни. У 67 ёшга кирди.\nШербўта аканинг бу галги таваллуд айёми, айниқса, эсда қоларли бўлди. Яъни ҳаётидаги ана шу қувончли сана арафасида Ўзбекистон Республикаси Президентининг Фармонига кўра, “Дўстлик” ордени билан мукофотланганлиги ҳақидаги хушхабарни эшитди. Айни туғилган куни - бугун эрталаб эса Сирдарё вилояти ҳокими Ғофуржон Мирзаев ушбу юксак мукофотни унга тантанали равишда топширди.\n“Уйимга қўлимда анвойи гулдаста, кўксимга орден таққан ҳолда кириб келдим. Ҳамма хурсанд. Туғилган куним қўшалоқ байрамга айланди. Шукр, минг бора шукр. Инсон меҳнати қадрини шунчалик юксак эъзозлаётган давлатимизга, Президентимизга катта раҳмат”.\nШербўта Примқулов - беш нафар фарзанднинг отаси, кўплаб набираларнинг бобоси. Пенсияга чиққан бўлса-да, ҳамон эл-юрт хизматида.


Саудия шаҳзодаси бойлигига кам баҳо бергани учун Forbes журналини судга берди » Бой бўлишни истаганлар учун\nbiznestrener.uz » Тадбиркорлик фаолияти » Саудия шаҳзодаси бойлигига кам баҳо бергани учун Forbes журналини судга берди\nВақти: 9-06-2013, 09:51\nСаудия шаҳзодаси бойлигига кам баҳо бергани учун Forbes журналини судга берди\nСаудия шаҳзодаси ал-Валид бин Талал миллиардерлар рейтингида унинг бойлигига нотўғри баҳо бергани учун Forbes журнали устидан Лондон олий судига арз қилди. Бу ҳақда, суд ҳужжатларига асосланиб, The Guardian хабар бермоқда.\nАл-Валид Forbes ношири, муҳаррир Рэндалл Лейн ва нашрнинг исмлари ошкор этилмаётган икки нафар мухбирини туҳмат қилишда айблаган. Шаҳзоданинг фикрича, журнал унинг бойлигини 9,6 миллиард долларга камроқ кўрсатган. Миллиардер нимани хоҳлаётгани ҳақида аниқ маълумот берилмаган.\nForbes’нинг The Guardian’га берган маълумотига кўра, шаҳзода ал-Валиднинг даъволари таҳририятда ҳайратга сабаб бўлган. Журналдагиларнинг қайд этишича, шикоят берилган жой айниқса ҳайрон қоларли, чунки бойлик миқдори ҳақидаги мақоланинг Британия ҳуқуқшунослиги билан алоқадор жойи йўқ.\nАл-Валид рейтингдаги ўз ўрни борасида шу йилнинг март ойи бошида, журнал чоп этилган куннинг эртасига эътироз билдирганди. Шаҳзода миллиардер рейтингида 20 миллиард доллар бойлик билан 26-ўриндан жой олган эди. Ал-Валид ўзини рейтингдан чиқариб ташлашларини талаб қилиб, журнални яқин шарқлик сармоядорларни камситишда айблаган эди.\nШундан сўнг Forbes журналистлари нима учун ал-Валиднинг бойлиги 29,6 миллиард эмас, 20 миллиард доллар деб баҳоланганини тушунтириб беришган эди. Журналистларнинг аниқлашларича, шаҳзоданинг асосий активлари – Kingdom Holding’нинг акциялари нархи сўнгги бир неча йил давомида мунтазам ошиб борган. Forbes Саудия биржасида сотиладиган Kingdom Holding акцияларини ал-Валид манипуляция қилган деган хулосага келиб, шаҳзоданинг бойлигини ҳисоблаш методларига ўзгартиш киритган.\nАлишер Усмонов – Британиянинг энг бой кишиси\nДунёнинг энг қиммат клублари


Агроэкология - Ekolog.uz\nЎЗБЕКИСТОН ДАВЛАТ ТАБИАТ МУЗЕЙИ: КЕЧА ВА БУГУН\nКЕСИЛГАН ДАРАХТ УЧУН ЖАВОБГАРЛИКДАН ҚОЧОЛМАЙСАН\nЯХШИДАН БОҒ ҚОЛУР!\n826 ГЕКТАР ЕРГА ЎТ ҚЎЙИЛГАНИ АНИҚЛАНДИ\n2018-07-24 112 marta o'qildi\nТошкент – АҚШ ҳукумати АҚШ Халқаро тараққиёт агентлиги (USAID) орқали Ўзбекистондаги боғдорчиликка ихтисослашган корхоналарга маҳаллий ва халқаро бизнесни ривожлантиришда кўмак бериб келмоқда. Бу кўмак ўзбек компанияларини энг сўнгги ўсимлик маҳсулотлари ва техника воситалари етказиб берувчи АҚШ фирмалари билан алоқа ўрнатиш ҳамда ўз экспортларини кенгайтира олишлари учун уларни янги халқаро бозорларга таништиришни ўз ичига олади.\nМИКРООРГАНИЗМЛАР ТУПРОҚНИ УЧ МЕТРГА ЮМШАТДИ\n2017-07-19 721 marta o'qildi\nЗамонавий агротехника биринчи навбатда минералл ўғитларга, экин касалликлари ва зарарли ҳашоратларга қарши кимёвий воситаларга асосланган. Далани экишга тайёрлаш ва бундан кейин қотиб кетишдан асраш учун қувватли техника кўп марталаб қўлланилади. Бир фермер пахтадан юқори ҳосил етиштириш учун 17 марта культивация бажарганини фахрланиб айтган. Лекин бундай тупроқда микроорганизмлар ва ҳашоратлар фаоллиги бутунлай издан чиқади, қуриган пайтда унда маҳкам кесаклар ҳосил бўлади. Плуг ости қаттиқ қатламини йўқотиш йўлини ҳеч ким билмайди. Экин илдизлари оғир ахволда қолиб, ҳосилга путур етади. Ернинг табиий унумдорлиги пасайиб бориб, ҳосил минерал ўғитларни кўп қўлланиши ҳисобига етиштирилади. Экинлар кўп касал бўлиб, ҳосил етиштириш учун борган сари кўпроқ кимёвий воситалар қўлланилади, дала ва оқава сувларнинг, етиштирилган ҳосилнинг экологик ахволи бузилади.\nРеспубликамизнинг кенг далаларда ўтказилган амалий тажрибаларда эса “Байкал ЭМ1” препарати билан тупроқнинг юксак табиий унумдорлиги 20 йилда эмас, 1-2 йилда тикланиши мумкинлиги тасдиқланди.\nЕРНИ ЁҚИШ ЭМАС, БОҚИШ КЕРАК!\n2017-07-10 528 marta o'qildi\nТупроқнинг унумдор бўлишида тирик мавжудотнинг, айниқса, микроорганизмларнинг аҳамияти катта. Улар ҳаёт фаолияти ва ҳалок бўлиши натижасида тупроқни маълум миқдорда органик моддалар билан бойитади. Тупроқ энг аввало, наботот, ҳайвонот олами ва микроблар билан бирга мураккаб экологик тизимни (биогеоценоз) вужудга келтиради ва сайёрамиз биосферасида ҳаёт давом этишини таъминлашдек муҳим вазифани бажаради.\nМамлакатимизда тупроқ унумдорлигини оширишда микроорганизмлар муҳим ўрин тутади.\nСуғормасдан экин етиштириш имкониятлари\n2017-07-08 819 marta o'qildi\nЎрта Осиё минтақасида тоғларнинг мавжудлиги, уларда Амударё ва Сирдарё каби серсув дарёларни шаклланиши табиатнинг буюк неъматидир. Дарёларнинг сув ресурсларига асосланган Ўзбекистон қишлоқ хўжалиги 32 млн. ахолини боқишга ҳам, экспортга ҳам махсулот етказиб бермоқда. Лекин ётиб есанг тоғ ҳам чидамас экан, сув етишмаслиги туфайли Орол денгизи саёзлашиб, уч қисмга ажралиб кетди, улардан бири – Катта Орол бутунлай қуришга ҳам улгурди. Экин далаларининг бир қисми ҳам сув етишмовчилиги туфайли экилмай қолмоқда. Бундай шароитда лалмикор далаларда экин экиш ахамияти янада кўтарилиб бормоқда.\nЧЎЛНИ ЎРМОНГА АЙЛАНТИРИШ ҚИЙИНМИ?\n2017-07-02 482 marta o'qildi\nЧўл ва саҳроларнинг кенгайиб бориши ҳақида кўп марта эшитамиз, ўқиймиз. Бунинг мазмуни нимадан иборат деган савол туғилади? Жавоб шундан иборатки, турли сабабларга кўра ердаги ўсимлик дунёси тез ёки секин камайиб боради, пайти келиб уни чўл ёки саҳро, деб атай бошлаймиз. Агар етти миллиард аҳолини боқишга етарли маҳсулотлар етиштираётган фермерлар чўлга ўтлар ва бошқа ўсимликлар эка олса, ва бу амал қиммат тушмаса саҳро чекинади, деб айтардик. Дунёда шундай мисолларни келтириш мумкин. Америкалик агроном -олим Боб Диксон ўзи яратган яратган машинасини импринтер деб атаган. Машинанинг ишчи элементи катта метал цилиндрдан иборат бўлиб, унинг сиртига метал бурчаклар пайванд қилинган. Трактор цилиндрни ер сирти бўйлаб тортганда бу тишлар ерда чуқурчалар қолдиради. Бир вақтнинг ўзида машина ўтларнинг уруғини ва органик ўғит сепади, улар, албатта, чуқурчалар тубига тушади. Бу ерда уруғ униб чиқиш учун энг мақбул шароитни топади.\nЧЎЛНИ БЎСТОН ҚИЛАЙЛИК ЁХУД СУҒОРМАСДАН ЭКИН ЕТИШТИРИШ ИМКОНИЯТЛАРИ\n2017-05-20 542 marta o'qildi\nИмпринтер ёрдамида Боб Диксон меҳнат ва вақтини аямай ўзининг Аризона чўлидаги ерини қумлоқ саҳродан ўт ва дарахтлар билан қопланган унумдор ерларга айлантирган. Етарли уруғ тайёрланган бўлса импринтер бир соатда бир гектар ерга уруғ экиши мумкин. Йилнинг тўрт фаслида экишни давом этиш мумкин. Маданий бўлмаган ўсимликлар шундай юксак ҳаётий кучга эгаки, ерда баъзан йиллаб ётгандан кейин ҳам шароит тўғри келган пайтда униб чиқади. Ўзбек миришкорларига ҳам бу техникани ўзлаштириб, чўлларни кўм-кўк унумдор ерларга айлантиришни тилаймиз.\nЭКИН ДАЛАСИДА СУВНИ ТЕЖАШ УСУЛЛАРИ\n2017-05-09 640 marta o'qildi\nЭкинларни сув билан таъминлаш муаммолари суғориладиган далаларда ҳам, суғрилмайдиган далаларда ҳам муҳим. Бунинг устига иқлимни ўзгариши туфайли, Орол сувларини камайиб кетиши туфайли, давлатлароро муаммолар туфайли экинларни суғориш масаласи янада актуал бўлиб қолмоқда. Ушбу мақолада экин даласида сувни тежашнинг қуйидаги усулларини муҳокама қилинади: 1. Биологик активлиги юқори бўлган қордан эриган ва ёмғир сувларидан фойдаланиш самарадорлигини ошириш. 2. Атмосфера ирригациясидан фойдаланиш. 3. Тупроқнинг мульчаланишини намликни асрашдаги аҳамияти. 4. Ўсимликларнинг кўмир ангидриди билан таъминланганлигининг сув сарфланишига таъсири. 5. Тупроқни қуёш нурларидан беркитилишини намликни тежалишига таъсири. 6. Қандай суғориш тежамкор ва экинларга ёқади?\n2017-05-05 643 marta o'qildi\nҲАР СОҲАДА ЕТАКЧИ ёхуд Хитой қишлоқ хўжалигига бир назар\n2017-03-01 921 marta o'qildi\nХитой қишлоқ хўжалиги ўзига хос. Зеро, қадим замонлардан меҳнатсевар хитойликлар сув тошқинлари ва қурғоқчилик билан курашиб келишган. Ўрта асрларга келиб айнан Хитойда сув чиғириғи яратилиб, у орқали адирли ҳудудларга сув чиқарилган. Суғориладиган ерларга хитойликлар таомномасида асосий ўринни эгаллаган шоли экилган. Айнан ўрта асрларда деҳқонлар шакарқамиш ва чой етиштириш ҳудудларини кенгайтиришади.Боғдочилик ривожланиб, апельсин ва мандарин етиштириш кўпаяди. 13-14 асрларда алмашилаб экаш жараёни йўлга қўйилади. Бунинг асосий сабаби тупроқ унумдорлигини табиий йўл билан ошириш эди.\nОЛМАНИНГ ШИФОБАХШ ХУСУСИЯТЛАРИ\n2017-02-15 1842 marta o'qildi\nОлма меваси С, В1, В2, Р, Е витаминларига, марганец, калий минераллари ва темир моддасига бой. Шифокорлар калийнинг қон босимини меёрлаштириши, тиш эмали ва суяк тўқмаларини мустаҳкамлаши туфайли олма истеъмоли организм учун фойдали эканлигини таъкидлашади. Олма таркибидаги пектин моддаси орнинизмдан ортиқча холистерин чиқиб кетишига кўмаклашади. Қолаверса, пектин моддаси сахир касаллиги пайдо бўлиши хавфини камайтиради. Шунингдек, олма таркибидаги пектин юз териси рангини тиниқлаштиришда муҳим роль ўйнайди.\nSahifa: 1 2 3 4 Keyin > Oxirgi